text:
ni 4.3.2015 (nilaini)
VENGTHLANG NORTH FOOTBALL THIAM BER :
Minister of State leh MFA President ni bawk Lalthanzara chuan nimin khan Chhangphut Field a Rii & Hawla Inter Village Football Tournament khelh chu a kharna hun a hmanpui.
Minister Lalthanzara chuan Sawrkar hmalakna zarah khelmual tha leh changtlung zawk kan neih chu thalaiten tangkaipuiin, Mizoram pawnah pawh an hming an chher zel ani, a ti a. India rama player thiam ber pawl Mizoramin kan nei chho zel tih sawiin, sports lama tui takzet leh mi taima te tan chuan eizawnna tling a nih thu a sawi a. Sawrkar pawhin a remchan dan ang zelin mamawhte a awm chuan a ngaihtuahsak tur thu a sawi a. Minister chuan tunhnaia Champhaia National Sub-Junior for Coca Cola Cup Qualifying Round khelh a nih vangte leh Champhai District Football Association thahnemngaihna avangin state dangten Mizoram leh Champhai pawh an hmelhriat phah tih a tarlang a. Final khel tur team te chu infiamna rilru thianghlim pu a, chak zawk leh chaklo zawk nih dan thiam turin a chah a ni. Minister hi Champhai DC Pu H. Lalengmawia leh Officer dangte bakah Mizoram Football Association hruaituten an tawiawm a ni.
Rii & Hawla Inter Village Football Tournament hi Champhai District Football Association buatsaih niin, February ni 14 atang khan khelh tan ani a. Champhai District chhung atangin Village Council team 40 thawkchhuakin, nimin Final inkhel ah hian Vengthlang North chuan si 3 faia Venglai hnehin an Champion a. Vengthlang North in inkehl tan atanga reiloteah Lalrema tauh Goal hmangin hma an hria a; 2nd Half ah Khawpuimawia`n Goal hnih khung belh lehin Vengthlang N hian si 3 faia Venglai hnehin Rii & Hawla Inter Village Football Tournament Champion an ni ta a ni.
Champion Team hian Trophy leh lawmman tangkafai Rs. 1,00,000 an dawng a, Pahnihna Venglai VC Team in Trophy leh lawmman tangkafai Rs. 40,000 an dawng bawk. New Champhai VC hnenah Fair Play Award hlan ani a. Goal 13 khungtu Lalkhawpuimawia, Vengthlang North VC Team chu Top Scorer atana thlan a ni a. Venglai VC Team Player Lalawmpuia chu Best Player atan thlan a ni bawk.
DC HOIN NLUP MEETING NEI :
Nimin khan Champhai Bawrhsap Pu H. Lalengmawia hovin Champhaia NLUP Line Department-te chu inhmukhawmin, an department theuh dinhmun leh harsatna an neihte an sawiho a; NLUP Revitalisation Programme kalpui dan tur te ngaihtuah a ni bawk.
DC Pu H. Lalengmawia chuan NLUP hlawhtlin kawngah Line Department-te mawhphurhna a san thu sawiin, beneficiary-te hnathawh vil ngun turin a chah a. NLUP programme chu tha viau mahse a hlawkpuitu tura thlanten a tangkaina an hriatchianloh chuan hlawhchhamna a thlen theih avangin beneficiary-te thinlung buatsaih hmasak a pawimawh a ni, a ti.
Nimin meeting-ah hian Line Department hrang hrangten an hmalakna leh hmabakte an sawi hlawm a. Department tin ten an hnuaia beneficiary-te hnathawh dan leh hlawhtlin dan report felfai tak siam chungchangte rel tel a ni. NLUP Revitalisation Programme, NLUP 3rd leh 4th Phase beneficiary-ten an hriat tur mamawh inhrilhriatna leh tharthawhna programme chu March ni 11-a hman tur niin, programme hman dan tur te vawiin hian ngaihtuahho a ni.
GELATIN AN MAN :
10 Assam Rifles leh Champhai Police tangkawp chuan Farkawn bulah puakthei thil tam tham tak tunhnai khan an man a, an thil man te hi Gelatin kg 300 leh a halna fuse coil 50 a ni. An thudawn bawhzuiin thlahlui ni 26 khan Farkawn bulah Assam RIfles te hian Champhai POlice te nen motor pakhat an dap a, mi 2 Hrangchema, Kum 47 Myanmar Thantlang khua leh PC Lalnunpuia kum 30 Farkawn a cheng nia insawi te manin, an kut atangin heng puakthei thil hi an man zui a, heng mite hi Champhai Police kutah hlan nghal a ni.
MEETING DAWN :
Nimin chawhnu dar 2 a Champhai DC Pu H. Lalengmawia`n Champhai khawpui chhung VC leh YMA hruaitute meeting neihpui tura a sawmna chu Champhaia Minister a awm avangin thulh a ni a, khawtlang thil pawimawh sawiho tur hian vawiin chawhma dar 11 hian meeting an nei leh zawk dawn a ni.
DEO HOVIN NERPAP TLANGZARH :
Election Commission of India in ruahmanna a siam angin ramchung hmundang rualin nimin chawhma khan Champhai District Election Officer leh DC ni bawk Pu H. Lalengmawia chuan Champhai District atan National Electoral Roll Purification and Authentication Programme (NERPAP) chu a tlangzarh.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 59.85)
Diesel : Tanky Full (Rs. 49.22)
RD PUMP : (6:00 AM - 6:00 PM) Sunday Close
Petrol : Nil
Diesel : Free Sale
ni 3.3.2015 (Thawhlehni)
CHANEM VENG TUR DAH DAWN :
CHANEM building chu thil sual tihna atana hman thin a nih avangin nizan hmasa atang khan Duty dah a ni.
CHANEM Welfare Committee in thla hmasaa a lo rel tawh angin CHANEM venhimna hi khauh zawka kalpui tan a ni a, he building hi mi thenkhatin thilsual tihna atana an hman thin bakah CHENEM chhunga inthiarna hmunte an tibawrhbang hle a, hemi veng tur hian Vengthlang Branch YMA te chu rawih niin nizan hmasa atang khan an duty tan a, zantin Duty in he hmuna lut leh chhuak hi tul bik thilah lo chuan an khap tlat a ni. Venhimna tha zawka kalpui a nih theihna atan hian CHENEM luahtute zawng zawng chuan thla tin Rs. 200 an chawi dawn a, hei hian a daih lo a nih chuan UD&PA Dept. in a tumbelh dawn a ni. Hei bakah hian CHENEM chhunga inthiarna chu UD&PA Dept. in a tihfai hna an thawk dawn a, hemi hnu hian Dept. leh dawr tinin an bulhnaia zun in leh ek in chu an enkawl chhunzawm ve leh dawn a. CHANEM leh a chhehvela duhdah taka bawlhhlawh paih a bo theih nan KV School hnenah naupangte bawlhhlawh paih dimkhur turin an hriattir bawk.
KHAPNA THUPEK CHHUAH :
Champhai District chhunga kangmei laka mipuite an him theih zawk nan Champhai DC leh District Magistrate chuan thupek hetiang hian a chhuah:
Champhai District chhunga Lo, Leipui leh Huan vat ten March ni 15, 2015 ral hma in an hal vek tur a ni a. Lo, Leipui leh Huan hal tur ten meilam tha takin an sial tur a ni a, vah chin bak an tikang tur a ni lo. Ram leh In tikang thei meizial bung leh a dangte paih mai mai tur ani lo. Ram tikang an awm chuan a na thei ang bera hrem an ni ang. He thupek hi Champhai District ah ni 26.2.2015 atanga thla hnih chhung a huam ang.
Tin, Champhai District Magistrate H. Lalengmawia, IAS chuan khapna thupek chhuahin, Vawk talh tur ten an Veng VC te hraitpuina chauha talh tur te, Myanmar atangin vawk leh vawksa atanga siam chi reng reng AH&Vety Dept. hriatpuina lo chuan Champhai District chhunga lalut lo tur te; Vawk thi chu vengchhung VC te hriatpuina chauha phum turin thupek a chhuah a. He thupek hian ni 27.2.2015 atanga thla hnih chhung a huam ang.
CASE 17 ZIAHLUT :
Champhai Excise & Narcotics Dept. te chuan February thla chhung khan MLPC Act hnuaiah thubuai 17 ziaklutin mi 12 an man a. Rakzu litres 576, Fermented Rice tin 210 leh Ramdang zu um 38, Beer canned 124, Zu bilhna hmanrua 11 an man bawk.
HAWLA & RII :
Vawiin hian Hawla & Rii Inter Village Football Tournament Final chu Chhangphut Field ah Vengthlang North leh Venglai VC team ten an khel dawn, he hunah hian Minister Pu Lalthanzara chu khuallian a ni ang. He hun hmang tur hian Pu Lalthanzara chuan Kelkang atangin nimin chhun khan Champhai a lo thleng a ni. Tournament puala inkhawm hi chhun dar 1 ah tan a ni ang a, inkhel tan hma hian hranghlui, Veteran kum 40 chin chunglamte an inkhel dawn a, heta tel tur zawng zawngte chu vawiin chawhma dar 11 ah Field ah kim taka kal theuh tura hriattir an ni. He Tournament a Champion Team hian Rs. 1,00,000 an dawng ang a, Runners Up in Rs. 40,000; Semi Finalist ten Rs. 5000 ve ve an dawng dawn a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 59.85)
Diesel : Tanky Full (Rs. 49.22)
RD PUMP : (6:00 AM - 6:00 PM) Sunday Close
Petrol : Nil
Diesel : Free Sale
ni 28.2.2015 (Inrinni)
CHAMPHAI HI SUM LEH PAI-A HAUSA MAH ILA KAN CHANGKAN LOH HLAU :
Nimin tlai khan Champhai DC H. Lalengmawia, IAS chuan Champhai a thuthar lakhawmtute pualin zanriah a buatsaih sak a. He hunah hian DC chuan Champhai chu sumdawnna hmunpui a nih avangin in hausa a, mahse in changkang lovang tih erawh ka hlau a ni, a ti.
Champhai District bawrhsap chuan Media mite chu a innghahna pawimawh tak an nih thu sawiin, Champhai District hmasawnna atan thawhpui a a sawm a. Champhai District Bawrhsap atana ruat a nih angin he District chhunga thuneituber anih mai piah lamah District chhunga mipuite awp tur leh an tana thawktu tha siam a tum thu a sawi a ni. Democracy ramah chuan mipui ten kan chanvo kan chan hi a tul tih sawiin, chumi kawnga District chhunga thuneitu ber a nih angin theihtawp chhuah a tum tih a sawi a. Sawrkar hnathawk ten an hnathawh mipuite hrilhhriat leh an harsatna tawhte an hrilh a tul tih sawiin, hemi kawngah hian sawrar hnathawkte tanlak a tul tih a sawi bawk.
District Bawrhsap chuan zirna chu a ngaihpawimawh thu sawiin, Champhai District chu sumdawnna hmunpui a ni a, sum leh pai lamah hausa hle mahse tu leh fate thlega rochun tur, rotling thiamna hi kan ngaihpawimawh a tul tih a sawi a. hausakna chu tha in pawimawh hle mahse, thiamna lam kan ngaihthah palh erawh chuan a pawi hle a, zirna lamah hian nasa lehzuala tan kan lak tlan a tul a ni, a ti a. Quality leh World Class Education nei thei tur chuan zirtirtute an pawimawh hle laiin nu leh pa leh zirlai ten tan kan lak tlan a tul a ni, a ti. Mizoram a hausa kan tihte hi chu zirna laman hlamchhuah hlauh chuan kum 20/30 bak a daih ngai lova, chuvangin zirna hi kan ngaih pawimawh a tul tak meuh a ni, a ti.
Champhai District hian Faina kawnga nasa lehzuala hma kan lak a tul tih sawiin, Faina hi kan nuna dahluh a tul a ni, a ti a. Mihring chu hausa in changkang hle mahse Faina tel lo chuan a famkim lo tih a sawi a. Fai tur hian mitin hian kan tlin a, chumi atan chuan teihtawp kan chhuah tlan erawh a tul a ni, a ti. Faina kawngah hian mitin hian mawhphurhna kan nei a, thuneitute leh tlawmngai pawl, mimal tinte hian mawhphurhna hrang hrang kan nei a ni, a ti bawk.
Nimin District Bawrhsap in thuthar lakhawmtute puala chawhlui a buatsaihna hunah hian Bawrhsap Addl. DC R. Vanlalsawta leh SDO (C) Benjamin Lalzama leh DIPRO Emily Lalrinpuii Sailo ten an tawiawm a ni.
BLOOD BAG 300 :
Champhai District ospital ah Blood Bag 300 lo thleng tharin Blood Donation Camp an buatsaih leh thei ta.
Hun rei tak chhung Champhai District Hospital in Blood Bag an neih tlem avanga Blood Donation Camp an buatsaih theih loh hnuin MSACS atangin Blood Bag 300 an dawng thar a, Damdawi In thuneitute chuan hun remchang hmasa berah Blood Donation Camp an buatasih tur thu kan palai an hrilh. Champhai District Hospital ah hian Sawrkar lam atanga Blood Bag an mamawh angte an dawn teih loh avangin thisen an dawn theihna turin an Hospital sum hmanga Blood Bag an lo lei tin tih an sawi bawk.
ni 25.2.2015 (nilaini)
CHAMPHAI DC HOIN THUKHAWM :
Nimin chawhma khan Champhai DC Pu H.Lalengmawia chuan Champhai District chhunga Central organisation-te kawmin an hmalakna leh harsatna a sawipui. Addl. DC Pu Lalsawta leh Addl. SP Pu VL Lura Hauzel ten DC hi an tawiawm a. Central organisation atang hian Assam Rifles, SIB, BRFT, BSNL leh Customs aiawhte an tel a ni.
Champhai DC Pu Lalengmawia chuan District hmasawnna atan te, dan leh thupek kenkawh kawngah leh ram venhimnaah kalkhawmte chuan hna pawimawh tak an chelh thu sawiin, kalkhawmte chu thahnemngai taka an hna theuha hmasawnna awm tura thawhpuiah a sawm a. An hnathawhna kawng zawnah DC a nihna anga puihna tur a awm chuan pui tura a inhawn reng thu a tarlang tel bawk.
Nimin thutkhawmah hian kalkhawmte chuan an hmalakna leh an harsatna tawh hrang hrangte an sawi a. Tun aia awmze nei zawka Zokhawthar Border Trade kalpui a nih theih dan tur te sawihovin, Myanmar lam kawng that loh avanga bungraw lut chu beisei aiin a tam lo thu te, dan anga bungraw lakluh kalpui a nih theih dan tur hrang hrangte bakah Zokhawthar hmuna inbiakpawhna lama harsatna te sawi lan a ni a. Hei bakah hian BRTF in kawng an siam hrang hranga harsatna an tawh te, BSNL phone hrui bo thin chungchangte leh ram dang atanga dan phal loh thil tawlhruk chungchangte sawiho a ni bawk.
PU DUHAWMA LOKAL DAWN :
ZNP Presidnet Pu Lalduhawma chuan tunlai hian E. Tuipui bial a fang mek a, Ni 26.2.2015 (Ningani) hian Champhai a lo lut dawn a, a lo dawn sawn dan tur ngaihtuah hian nimin khan Champhai N & S Block hruaitute chuan Pu Thangzama In Bethel ah Joint Committee an nei a. Pu Duhawma hi ni 26 zanah Pu Kalkhawma In Vengthlangah kawmna hun hman nise an ti a, he huna tel tur hian a duh apiang an sawm a ni.
ENFIELD KUTPUI :
March ni 5 leh ni 6 chhung khian Champhai Buffalo buatsaihin Mizoram Enfield kutpui an hmang dawn. He hun hi IIDC Zote ah hman tur niin, he hun hmang tur hian Mizoram hmun hrang hrang atangin Bullet Riders an lokal dawn a. Champhai Baffalo te chuan March ni 6 Chapchar Kut ni khian mipui nawlpui tan pawha chhim theih tur intihhlimna hun a buatsaih dawn a, mipui a tam thei ang ber kal turin an sawm bawk.He hunah hian Rosangliana (Zorock) leh Tetei Ralte leh zaithiam dangte zai tura beisei na ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 56.51)
Diesel : Tanky Full (Rs. 46.06)
RD PUMP : (6:00 AM - 6:00 PM) Sunday Close
Petrol : Nil
Diesel : Free Sale
ni 18.2.2015 (nilaini)
MJA CHAMPHAI DISTRICT LEH DC INKAWMNA NEI :
Nimin chawhnu khan Champhai DC thar H. Lalengmawia, IAS chuan a Office Chamber-ah MJA Champhai District Member-te kawmin, Champhai District hmasawnna tur leh hmalakna tur hrang hrangte inpawhtlang takin an sawiho.
He inkawmhona hunah hian Champhai DC chuan Champhai District mipui tana theihtawp chhuaha tanlak a tum tih sawiin, hmalak dan turah District huamchhung chik zawk leh fiahfai zawka hriat hmasak a tum tih a sawi a. MJA Champhai District chuan an ngaimawh zawng leh hmalak tul an tihna hrang hrangte DC hnenah hian an thlen a, heng zingah hian kangmei ven chungchang te, kangmei a lo chhuah thulha tha leh changtlung zawka hmalak dan turte; District chhunga dan leh thupek kenkawh chungchang te, District chhunga inbiakpawhna lam tha lo chak zawka tihchangtlun te; Kanan veng leimin chu mipuite tana harsatna thlentu a nih avang leh Fur thlen hmaa hun a tlem tawh avangin a rang thei ang bera tihfai leh hmalak a tul thu te; Champhai khawpui chhunga sawrkar hmun pawimawh - Hospital Building thar leh CHANEM Building a thilbo hluar lutuk te leh heng bakah hian DC hmun hlui chu uluk lehzuala enkawl a, heng hmun venhim tul an tih thu leh thil thalo tihna hmuna hman thinte chu an ngaimawh thu te an thlen a.
Nakkum Champhai in KTP Gen. Conference a thlen tur leh kumin December thlaa Mizoram pum huap Catholic Thalai Inkhawmpui Champhai in a thlen dawn avangin Kohhran lmain an theih ang tawka hma an lakna piah lamah sawrkar chet tulna kawngah te chak lehzuala hmalak a nih theih nan sawrkar lam pawh lo inbuatsaih tura an duh thu te an thlen a.
DSC chuan MJA te thu thlen chu a theih ang anga lo bawhzui a tum thu sawiin, Champhai District a zirna lama hmasawnna tha zawk a awm theih nan hmalak dan tur te a sawipui nghal a. Zokhawthar Border Trade chungchang te, Champhai khawpui a lo thianghlim zawk theih nan bawlhhlawh sawngbawl dan tur leh a paihna chungchang bakah Champhaia sualna pung zel chungchang te an sawiho bawk a ni.
Champhai DC in MJA te a kawmna ah hian DC hi Addl. DC R. Vanlalsawta leh Champhai District IPRO Emily Lalrinpuii Sailo ten an tawiawm a. He meeting ah hian MJA Member te an tel tha hle.
DC-IN DEPT. HOTUTE, TLAWMNGAI PAWL LEH KOHHRAN HRUAITUTE KAWM :
Nimin khan Champhai DC H. Lalengmawia, IAS chuan DC Conference Hall-ah Champhai District chhunga Sawrkar Office hotute, tlawmngai pawl hran ghrang hruaitute leh Kohhran hruaitute nen inkawmna hun tha tak a buatsaih.
Champhai DC chuan District inrelbawlna chungchangah beiseina a neihte sawiin, Department tinte thawhhona tha tak an neih a pawimawh thu a sawi a. An harsatnate inhriatpui tlang a, awlsam zawka inpuihtawn dan kawngte sawiho thin turin a chah a, chutianga hmalak chuan District tana anhnathawhna pawhin hma a sawn lehzual a beisei tih a sawi a. Chumi rual chuan sawrkar hnathawkte chu taimak leh hun vawn dik kawnga harh thar leh vek turin a sawm nghal a ni. DC chuan zirna kawnga hmalak a ngaih pawimawh thusawiin, nu leh pa te pawh an fate zirtir turin school a thawkte chauh ring lovin, mawhphurhna mitinin kannei tih kan hriat thar a tul a ni, a ti bawk.
Nimin meeting ah hian Champhai Addl. DC R. Vanlalsawta, Champhai SP charge la mektu Addl. SP VL Lura Hauzel leh Head of Office te an tel kim hle a. Department hrang hrangte leh tlawmngai pawlten an hmalaknate bakah an harsatnate an thlen chu DC chuan ngaihthlak sakin, mumal taka hmalak zel dan tur an sawiho a ni.
Hei bakah hian thla thara Champhai Chapchar Kut hman dan tur pawh an rel nghal a, Champhai Chapchar Kut hmanna atan hian Rs. 1,00,000 ruahman a ni.
NU/NAUSEN THI TIHTLEM DAN TUR ZIRHO :
Nimin khan Venglai Community Hall-ah Training on Awareness Generation Camp for Reduction of IMR & MMR neih a ni.
He hunah hian Dr. R. Lalianmawia, SMO Champhai District chuan Nu, nau chunga thi leh nausen thi tam lutuk tih tlem dan tur chungchangahzirtirna a pe a. He hunah hian Champhai District chhunga Health Dept., NGO leh Kohhran hruaitute zirtirna pek an ni a. Dr. Lallianmawia SMO chuan kalkhawmte chu vawiina an hun hman chuan rah tha chhuah se a duh thu sawiin, Mizorama Nu nau chunga thi leh nausen thi la tam lutuk chu Health Dept. ringawtin hma la lo a, kahwtlang mipuite hmalakna avanga tih tlem theih a nih thu a sawi bawk.
Dr. Lallianmawia chuan Power Point Presentation hmanga zirtirna pe in, nu nau chunga thi leh nausen pianghlim th tam zawng India leh Mizoram dinhmun tarlangin India ram pumah chuan IMR leh MMR rate a hniam telh telh lai a, Mizoramah hniam lam ala pan thei lo chu tan kan lak a ngai a ni, a ti a In ven lawk theih natna lakah kan fimkhur hle tur ani a, nu te hi naupang ang tho a duat mamawh em em a ni tih kan hriatreng a tul a ni, a ti bawk. Kalkhawmte IMR leh MMR rate tih hnaim theihna tura an mawhphurhna te hril hriat an ni bawk.
Training on Awareness Generation Camp for Reduction of IMR & MMR hi Champhai District chhunga PHC hrang hrang ah neih a ni ve bawk.
DISTRICT SPORTS COMMITTEE THUKHAWM :
Nimin chawhnu khan Champhai District Sports Committee chuan Vice President C. Lallianpuia kaihhruaina in Committee pawimawh tak an nei.
He Committee hi Champhai District Sports Committee Office, CHANEM Building ah neih a ni a. Champhai District Sports Committee hruaitu thar thlan dan tur chungchang sawihoin kum 2015-2017 inkara Champhai District Sports Committee hruaitu tur thlanna hi March ni 25 ah I&PR Conference Hall ah MJA Champhai District kaihhruaina in neih nise, an ti a. hraitu atana Nomination File duhte tan march ni 16 thleng hun hawn nise, an ti bawk. He inthlanah hian Champhai District Sports Committee hnuaia inziaklut Association tin atangin mi 2 zelin Vote an nei thei dawn bawk ani. Hei bakah hian Discipline thenkhat Affiliation fee pelo chungchangte leh Sports Discipline hrang hrangte intihhlimna neih dan tur chungchangte ngaihtuah a ni a, intihhlima hun hi March ni 13 ah neih nsie an ti a, he hunahhian Champhai DC leh Champhai SP hminga team siam nise an ti bawk. Hei bakah hian District Sports Committee hminga hmalakna tur hrang hrangte an sawiho bawk.
Nimin Champhai District Sports Committee thukhawm hian he Committee hnuaia Sports Discipline hrang hrang hruaitute inpawhtlanna leh inthian thatna atan thla thar, March ni 13 khian Friendly March khelh nise, an ti a. Hruaitu hrang hrangte chu DC team leh SP Team a thenin, team 4 siamin inkhel hi buatsaih nise, an ti bawk.
DC IN KHAP :
Nimin zing khan Champhai DC thupek angin Keifangtlang panna kawnga leivung te chu JCB hmanga paihfai a ni. Hetihlai hian DC leh District Magistrate ni bawk hian helai kawngpui zira leivung lehbawlhhlawh paih khapna thupek hi chhuah nghalin, he thupek hi thla hnih chhung atan hman rih phawt a ni ang.
CARD PE HNAI :
Champhai Excise & Narcotics Station-ah Zu permit diltute tan permit lakchhuahna tur Challan chu pekchhuah mek niin, Liquor Card pawh karleh lam atang chuan pekchhuah theih beisei a i. Hetihlai hian nimin thleng khan permit dilan form lachhuak chu 1572 an tling tawh a. Champhai a sawrkar phalna a zu hralh chhuahna tur erawh thlan fel a la ni lo niin thu kan dawng.
HAWLA & RII :
Chhangphut Field a Hawla & Rii Trophy Football khelh mek nimin result :
Vengthlang N 5-2 Rabung
Zote 4-0 Zion Veng
Zokhawthar 2-1 Khawhai
Tualpui 5-1 Lianpui
Vawiin inkehl tur
Electric Vs Bethel
Mualkawi Vs Melbuk
Sazep Vs Ruantlang
Venglai Vs Murlen
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 56.51)
Diesel : Tanky Full (Rs. 46.06)
RD PUMP : (6:00 AM - 6:00 PM) Sunday Close
Petrol : Nil
Diesel : Free Sale
ni 17.2.2015 (thawhlehni)
VC ROLL TLANGZARHNA NEIH A NI :
Champhai DC Pu H. Lalengmawia'n Champhai District chhunga Village Council Final Electoral Roll 2015 chu nimin khan DC Conference Hall-ah a tlangzarh.
Champhai DC leh DEO Pu H. Lalengmawia chuan Champhai District chhung A/c 5 huama Village Council Final Electoral Roll, a thlalak nen chuang kawpa peih a ni ta chu lawmawm a tih thu leh Final Roll tlangzarh theihna tura thawktu zawng zawng, Election Branch a thawktute, Political Party-te, tlawmngai pawl hrang hrangte leh khawtlang mipui inpekna-ah lawmthu a sawi a. Ram mipui dinhmun tarlanna (Statistic) dik tak neih chu thil pawimawh tak anih thu sawiin, Pu H. Lalengmawia chuan India ram thanmawh bawk pakhat chu dinhmun dik tarlanna (Statistic) dik tak a neih loh vang ni a a hriat thu a sawi a. Electoral Roll dik nei turin Statistic dik tak neih chu a pawimawh thu a sawi bawk.
Tlangzarh tak VC Final ER-ah hian Champhai District chhung A/C 5-ah Voters 79,415 awmin, mipa 38,530 leh hmeichhia 39,885 an awm a. Khaw 108 awmin chhungkua 24,136 an awm a, 2012 ah VC member 439 awmin, 2015 atangin VC member 468 an awm thung a, Serchhip District a awm thin Vanchengpui khua chu 21 Lengteng (Champhai District)ah a awm tawh dawn a, hetih rualin Champhai District (22 Tuichang A/C) a awm thin Biate chu Serchhip District chhungah a awm ve thung dawn a ni.
Champhai District huam chhung Assembly Constituencies 5, 21- Lengteng khaw 20 awmin, chhungkua 4,492 Vote nei thei 16,381 an awm a, 22-Tuichang ah khaw 22 awmin, chhungkua 4,622 an awm a, vote nei thei mi 15,251 an awm a. 23-Champhai North-ah khaw 23 awmin, chhungkua 4,963 an awm a, vote nei thei mi 17,421 an awm a, 24 - Champhai South-ah khaw 18 awmin, chhungkua 5,178 an awm a, vote nei thei mi 16,145 an awm a. 25- East Tuipui-ah khaw 25 awmin, chhungkua 4,881 an awm a, vote nei thei mi 14,217 an awm bawk.
Champhai District chhunga khaw 13 a Village Council member zat tih danglam a ni dawn a, khaw 12 a Village Council member tihpun anih laiin Sialhawk khua erawh chu VC member 7 atangin member 5 ah an tla thla thung dawn a ni.
Nimin VC Electoral Roll tlangzarhna hunah hian Political party hrang hrang aiawh te bakah Election buaipui tute leh Media mite an tel a ni.
CMAI TEN CHAMPHAI-AH TRAINING BUATSAIH :
Nimin chawhma dar 11 khan I&PR Conference Hall-ah CMAI Project Akshya buatsaihin Rural Health Care Providence Training neih a ni.
He hun hi Lalmuanpuii, District Co-ordinator, Project Akshya in a kaihruai a, Dr. Lallianmawia, District TB Officer leh Vanlalenga, PPM Co-ordinator te resource person nin he hun hi an hmanpui a. Lalmuanpuii chuan CMAI awmzia, Project Akshya hmalakna leh a hnathawhte sawifiah a ni.
Dr. Lallianmawia, District TB Officer chuan TB hnathawh leh a enkawl dan hmangin zirtirna ape a, TB natna hi tihdam theih a ni a, chumi tur chuan a thlawnin damdawi sem reng a ni a, Damdawi zuar leh Pathian atanga a tihdamna neite chu TB dona kawnga mi pawimawh tak an ni, a ti a. India ramah hian minute 1½ danah TB natna avangin mi pakhat an thi zel anga chhut a ni a, a inven dan tha ber chu a veite hmuh chhuah hi a ni, a ti bawk.
Vanlalenga, PPM Coordinator pawhin he hunah hian thu a sawi bawk. Nimin training ah hian Ruh hmehthiam, Pathian atanga tihdamna nei, damdawi zuar leh Dots provider te an tel a ni.
SAREP KG 8 HALRAL :
Nimin chawhma dar 11:30 khan Environment & Forest Dept. Champhai Division Office kawtah Sarep an man halral a ni
Heng an sarep mante hi K. Lalramhluna , Sub-Hqrs. YMA Champhai Fin, Secretary chuan a hal ral a. K. Lalramhluna chuan Sarep tam tham tak halral ho a la ngai chu thil pawi tak a ni, a ti a. Hetianga tam sarep halral a la ngai hian kan ram nungchaten nasa takin rawih lam an pan mek tih a lantir tih sawiin, hetianga sarep halral hi ngai tawh lo se tih chu Sub-Hqrs. YMA Champhai duhdan a ni, a ti bawk.
Tarlan tawh angin nimina an sarep halral hi Inrinni Bazar a an man khawm niin Sanghal sarep Kg 3, Vahui leh Ramparva 2 ve ve, Vahlai 1 leh Sava te leh a lian inpawl, a rep 72 te a ni a, heng an sarep halral zawng zawng hi Kg 8 a ni.
INVERTER PE :
Champhai North Bialtu MLA, Parliamentary Secretary TT Zothansanga chuan nimin khan District Hospital a hman tur Inverter a pe. TT Zothansanga chuan Champhai District Hospital a Power Supply mumal lo hi tunah titha tura hmalak mek a ni tih sawiin, tihthat a nih hmaahnathawktute lo hman atan invertor hi a pe a ni.
DC THAR HOVIN MEETING :
Vawiin chawhma dar 11 hian Champhai DC H. Lalengmawia, IAS chuan DC`s Conference Hall-ah Champhai-a Head of Offices, NGO leh Kohhran hruaitute Meeting a neihpui dawn a. DC hian Chawhnu dar 1 ah Champhaia thuthar lakhawmtute Meeting aneihpui leh dawn bawk.
PU HAWLA`N WINE SIAMNA HMUN TLAWH :
Pathianni khan Chief Minister Pu Lal Thanhawla chuan Champhai Grape Grower Society ta Grape hmanga wine siamchhuahna Tlangsam winery a tlawh.
Champhai Grape Grower Society hruaitute nen Grape hmanga wine siamchhuah tam leh zual dan tur chungchang an sawi ho. Champhai Grape Grower Society hruaitute chuan wine an siamchhuah dan te leh wine siamchhuah kawnga an harsatna te Chief Minister hnenah an lo thlen a. An khawl neihin a tlin loh avanga Champhai Bial a kut hnathawktute grape thar chhuah an lak zawh sak theih loh thu te, tui dah khawlna an neih that loh thu te leh an building neih mekin a zawh loh thu te leh wine siam chhuak tam lehzual tura an mamawh chi hrang hrangte Chief Minister hnenah hian an lo thlen a. An hnathawh dan te a hmun ngeia a tlawh avangin lawmthu sawiin, a hmalakna avanga hmasawnna kawng in hawng mek avangin lawmthu an hrilh a.
Chief Minister Pu Lal Thanhawla chuan Champhai Grape Grower Society hruaitute harsatna tawh chu harsatna lawmawm tak a ni a ti a, a kaihhruai sawrkar chu mi lian leh mi hausa te ngaihsaktu ni lovin kut hnathwktu miretheite sawrkar a ni a, Pathian hnam thlan retheite chhanchhuahna atana duan NLUP chu a kaihhruai sawrkar hnuaiah chhungkaw 100 telin hlawhtlinna an hmu tawh a ni a ti a, Champhai Grape Grower Society-te hnathwh NLUP hlawhtlin theihna kawng anih avangin thil lawmawm tak a ni a ti bawk. Chief Minister chuan an Wine siam chhuahte chu in hlawh lehzual a nih theih nan a siam chhuah ni leh a thihni ziak lang turin a chah a, Market zau zawk nei turin uluk lehzual turin a chah bawk. Society hruaitute chu anmahni hlawkna ringawt ngaihtuah lo va, kut hnatawhtute dinchhuahna tur an ni tih an ngaihtuah tel tur a ni ati a, MLTP Act hlih anih avangin ram dang atangin wine chi hrang hrang a rawn lut dawn a, chung ram dang wine te nen a khaikhin theih tura tan la turin a chah bawk.
Chief Minister hi MLA Pu T.T. Zothansanga leh Pu R .Vanlalvena ten an tawiawm a ni.Chief Minister hian zan li Champhaia a cham hnuin nimin khan Champhai chhuahsanin Aizawl a pan a, Khawzawl leh Kawlkulhah hun a hmang leh ang.
A VAWIKHAT NAN CM IN KAWLKULH TLAWH :
Zan li riaka Champhai a tlawh hnuin, Chief Minister chuan nimin khan a haw lamah Kawlkulh khua a tlawh a, a tlawh hmasak ber tum a ni.
Chief Minister chuan a hun taka an thlenglo chungin Kawlkulh mipui ten a khawnawta dawhthei taka an lo hmuak chu lawmthu a sawi a. Zoram thar sorkar-in a buatsaih chho mek a ni tiin, kan ram zimte hi Lalpa min pek a ni a, A duhdana a leilung fate hian neitu rilru puin kan cheibawl tur a ni a ti a. Mizote hi Pathianin a vohbik hnama min thlan kan ni a, chuvangin thu tak leh felna nen, rinawmna leh taimakna nen a malsawmna tawng buak kan tum tur a ni a ti.
Chief Minister chuan hnam zahawm leh ropui ni tur chuan ei leh barah leh sum leh paiah intodelh a tul hmasa a. Chumi tur chuan Lal Isua'n 'heng mi te berte chunga in tih hi Ka chunga ti in ni' a tihte hi leirem rah tira khaweng an hmuh hmasak a ngai a. Hemi tur hian sorkar chuan a kalkawng a hria a, a ar khaw thim dai mai mailo a ni a ti. Chuvangin Kawlkulh mipuite chu sorkar hmalakna ngaichang thiam a, tawiawm tlat thin turin a chah a ni.
Vantlang inkhawm hi Kawlkulh Gate Venga Bazar shed-a neih a ni a, Kawlkulh VCP Pu Hmangaihzauva'n a kaihruai a ni. Chief Minister hi Pu T.T. Zothansanga, Parliamentary Secretary leh Pu R.Vanlalvena, MLA & Chairman, ZOHANCO ten an tawiawm a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 56.51)
Diesel : Tanky Full (Rs. 46.06)
RD PUMP : (6:00 AM - 6:00 PM) Sunday Close
Petrol : Nil
Diesel : Free Sale
ni 16.2.2015 (thawhtanni) :
HAWLA & RII FOOTBALL TOURNAMENT HAWNG :
Chief Minister Pu Lal Thanhawla'n Champhai Chhangphut Field-ah Rii & Hawla Second Division Football Tournament chu ni 14/2/2015 (Inrinni) chawhnu khan a hawng.
Champhai District chhung Village Council hminga Football team 40 intihsiakna, Inter Village Football Tournament hawnna-ah hian Chief Minister Pu Lal Thanhawla chuan Champhai District chhungah thalai infiammi tam tak an awm thu leh chung mite chuan infiamna hmanraw tha an neih loh vanga harsatna an tawh thin thu sawiin, thalai thothang tha tak takten infiamna kawnga hma an sawn theihna tura mi thahnem ngaite ngen na anga he Rii & Hawla Football Tournament hi bultum sak ta an nih thu a sawi.
Pu Hawla chuan Mizo thalaite phur leh tui vangin infiamna kawng hrang hrangah dinhmun tha tak Mizoram in a luah chho mek tih sawiin, infiamna chu eizawnna tlak anih thu leh a bikin Football leh Criket phei chu hausakna tlam anih thu a sawi a. Mizoram State chu a tet puiah phullem phah tam ber anih thu leh Lawngtlaiah phullem phah tum mek anih thu tarlangin, 2016 a World Olympic Brazil a neih turah a tam thei ang ber Mizo thalai an tel theih nan tan lak mek anih thu a sawi. Thalaite khawvel siam tura kan hmalak mekna chu a rah kan seng mek tih tarlangin, Santosh leh National Games a Mizoram in Football a chak/thiam ber nihna a chang ta chu a lawmawm hle a ni a ti a, Infiamna a hmasawn leh hlawhtling tur chuan chhunglam leh pawnlam nun uluk atul thu sawiin, Ei leh inah fimkhur a, zuk leh hmuamah fihlim a tul a ni a ti bawk.
Rii & Hawla Football Tournament hi kum 2002 atanga tanin, kumin hi vawi 13 khelhna niin, he Tournament hi Champhai District Football Association bultum a khelh thin a ni. Champion in Cheng nuaikhat leh Trophy, Runner up in cheng singli, Semi Finalist in cheng sang nga ve ve, Fair play lawmmanin cheng singkhat a kengtel dawn a. He Tournament hi Knock out system a khelha ni.
Chief Minister hi Minister of State Pu Lalrinmawia Ralte, Parliamentary Secretary Pu T.T. Zothansanga, Mizoram Youth Commission Chairman Pu T. Sangkunga leh Champhai DC Pu H. Lalengmawia te bakah sorkar deparment hotuten an tawiawm a ni.
NU HO-IN CHIEF MINISTER CHAWIMAWI :
Ni 14.2.2015 (Inrinni) khan MHIP Sub Hqrs. Champhai in Chief Minister Pu Lal Thanhawla kaihhruai sorkarin Mizo hmeichhiate dinhmun chawikang a, inneih leh inthen chungchanga hmeichhia ten ro an khawm ve theihna tur chanvo siam sak a 'The Mizo Marriage and Divorce Act, 2014' Legislative Assembly a an passed thu ah lawmthu an sawi tih lantir nan Champhai Venglai Community Hall-ah chawimawiin thuziak (citation), ipte chei leh thangchhuah diar an hlan a ni.
Cheif Minister chuan chawimawi hi a phu berlo tih sawiin, a dan siamtu MLA mithiam rual te an chawimawi a ni a ti a. MHIP Sub Hqrs Champhai ten lawm nachang hriaa hetiang lawmna lantirna hun, sum leh pai senga an buatsaih an fakawm tak meuh a ni a ti a. Dan hi dik taka hman chuan ram leh hnam chawikangtu pawimawh tak a ni a ti a. Tuna Mizo inneih leh inthen thulha hmeichhia te tana chanvo siam hi hmeichhiate tan mai nilo, kan zavaia tana hamthatna tur leh nakin hun lokal zel tur thleng kan tangkaipui tur a ni a ti. Dan hi Pathian thu nen pawha inanna a neih thu sawiin, kan hamthatna tur bakah kan him tlanna tur a ni a, dik taka hman kan tum tur a ni a ti.
Dan passed tak hman theihna tur, a rules pawh beisei aia hmaa peihfel a ni chu a lawmawm hle a ni Pu Hawla chuan a ti a. Kan zavaia lawm tlanna leh kan hamthat tlanna tur a ni a ti a. Hmeichhiate hi chhungkua ah leh khawtlang leh kohhran thlengin an pawimawh a ni a ti a. Sorkar programme pawimawh ber NLUP hlawhtlinna ah pawh thui tak hmeichhi ten mawh an phur a ni tiin, kan sum lakluh mila khawsak thiamah te nu te hi in pawimawh hle a ni a ti.
MHIP Sub Hqrs Champhai hian Pi Lal Riliani, President, ISTH,Mizoram Chapter pawh Mizote hriselna ngaipawimawha kan hriselna tichhe theitu zuk leh hmuam dona kum 25 chuang a lokal pui tawhnaah chawimawi tlak tiin, vakiria khim tira, tawlhloh puan bih tir bawkin an chawimawi bawk a. Pi Lal Riliani chuan zuk leh hmuam dona kawnga an hmalaknaah hlawhtlinna tam tak a thawhpuite avangin hmuh chhoh mek a ni a ti a. Hmeichhiate tana Dan thar awm ta hi lawm tur kan ni tiin, lawmna lantirtu hmasa ber an ni chu an chhuanawm hle a ni a ti a. An chawimawinaah a thawhpuite an chawimawi a ni tiin, chawimawina hian chona nasa tak a siam sak a ni a ti.
Chawimawina inkhawm hi MHIP Sub Hqrs Champhai President Pi V.L.Rochhari'n a kaihruai a. Chief Minister hi Pu Lalrinmawia Ralte, Minister of State, Pu T.T.Zothansanga, Parliamentary Secretary, Pu R.Vanlalvena, MLA leh Pu T.Sangkunga, MLA & Chairman, Mizoram Youth Commission ten an tawiawm a ni.
CHAMPHAI THALAI PAWL TEN THUCHHUAH SIAM :
Champhai District Vigilance & Monitoring Committee-a MLA te tel that loh chungchangah Champhai Thalai Pawl chuan thuchhuah an siam.
Champhai District chhunga Centrally Sponsored Schemes ruahman leh thlirletna pawimawh tak Champhai District Vigilance & Monitoring Committee a Champhai District chhunga MLA 5 te tel tura beisei an nih laia vawi khatmah la kal lo MLA 4 (JH Rothuama, Champhai South ST; Lalrinliana Sailo, Tuichang ST; H. Rohluna, Lengteng ST; T. Sangkunga, East Tuipui ST) kan nei hi pawi kan ti takzet a. Champhai Thalai Pawl chuan ni 4.9.2014 (Ningani) a Committee ngai pawimawh tura kan ngen hnuah pawh vawi khat mah an la rawn kal chuang lo hi Champhai District mipuite leh a thlangtlingtute min ngaih pawimawh lohna leh min hmusitnaah kan ngai a.
Hetih laia Champhai District hmasawnna duhtu leh Committee la kal kim Champhai North Bialtu MLA Pu TT Zothansanga kan nei hi kan chhuang takzet a ni.
Hemi chungchang hi ni 14.2.2015 (Inrinni) ah Chief Minister Lalthanhawla hnenah an kal theihna atan hma min laksak turin kan ngen a. Heti chunga an ngai pawimawh lo a nih chuan an kal that theihna turin Champhai Thalai Pawl chuan theihtawpin hma a la zel ang.
TLANGZARH DAWN :
State Election Commission, Mizoram Aizawl thupek bawhzuiin VC Electoral Roll, 2015 ennawn hna chu thawh niin, Final Electoral Roll chu hunbi ruat tawh angin vawiin chawhma dar 11 hian DC Conference Hall, Keifangtlangah tlangzarh a ni ang.
NLUP SEM DAWN :
Agriculture Dept. chuan tunkar Nilaini atang khian DAO Office, Champhai leh SDAO Office, Khawzawlah NLUP 2nd Phase 2nd Installment chu WRC-1 leh Fu chingtute hnenah a sem dawn.
CM HNENAH THLEN :
Champhai District NGO Co-ordination Committee te chuan Champhaia cham mek Mizoram Chief Minister Lalthanhawla hnenah Champhai mamawh leh tihchangtlun a ngaina an thleng a. Heng zingah hian Polytechnic leh Champhai AIR Station hawn thuai a nih theih dan tur chungchangte, District Hospital a thawktu dah belh chungchang leh Champhai Police Station a lirthei indaihlohna phuhru tura lirthei pek belh te a tel.
SAREP AN MAN :
Champhai DFO Staff te chuan Inrinni zing bazarah Sanghal sarep Kg 3, Vahlah 1, Ramparva 2, Vahui 2, vate rep 72 an man a, vawiin chawhma dar 11 hian DFO Office tualah an halral dawn.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 56.51)
Diesel : Tanky Full (Rs. 46.06)
RD PUMP : (6:00 AM - 6:00 PM) Sunday Close
Petrol : Tanky Full
Diesel : Nil
ni 14.2.2015 (Inrinni)
ZOTLANG-IN CHIEF MINISTER CHAWIMAWI :
Chief Minister Pu Lal Thanhawla chu Zotlang leh a chhehvel khua te tana hmasawnna tam tak a thawhte chu chhuanawm tiin Zotlang khawtlang hruaitu Village Council-in nimin khan Dam Dama Memorial Hall, Zotlangah an chawimawi.
Chief Ministeer chuan chawimawi tlak nia a inhriat loh thu sawiin, chawimawi tlak leh tlak lohte kan hriat a pawimawh hle a ni a ti a. Hetianga amah chawimawina an nei chu Zotlang khawtlang chungah lawmthu a sawi a. Helai bial hi Mizoram Legislative Assembly-a a mit tikeutu an ni tiin, tuna a sorkar hian Mizo te hi hnam zahawm leh hnam ropuia siam hi a tum ber a ni a ti a. Hemi tur hian ei leh barah leh sum leh paiah kan intodelh hmasak a tul a ni a ti a.
Chuvangin a mihring tam ber zawk kuthnathawktu, loneimi, mi harsa, pachhia leh chanhai ten an khawbuzawlah theuh lei rem an raha khaw eng an hmuh a, an dinhmun chawikan hmasak a tul a ni tih hriaiin NLUP chu kalpui mek a ni a ti a. Hei hi sorkar ang chuan a tipuitling mek a, a hlawhtlinna tak tak erawhchu a dawngtute kutah a awm a ni a ti. Chuvangin dikna, rinawmna leh taimakna nen Pathian tih chunga an kalpui a ngai a ni a ti a. Chutianga thawkte chu hlawhtlinna an hmu chho mek a ni a ti. Chief Minister chuan Pathian malsawmna tawngbaw zawnga hnathawkin, midangte tana malsawmna nih kan tum a tul a ni a ti a. Malsawmna kan tawng buakte chu Pathian hnena lawmthu kan sawi nan kan kohhran thawhlawm te lo pungin chu chuan thlaraubote zawngchhuak turin kohhrante an luang chhuak thei dawn a ni a ti a, hei hian malsawmna atangin malsawmna tam leh zual kan tawngbaw thei dawn a ni a ti. Hmasawnna hnathawhna kawngah sorkar hmalakna chauh a tawklo a, mipui ten mawhphurhna thui tak kan nei ve a ni tih kan hriat a tha tiin, kawngtinrengah tan kan lak angai a ni a ti.
Chief Minister hian hmasawnna chi hrang hrang kawngpui siamte, rel kawng siam chungchangah te, inbiakpawhna lamte, power siamchhuah thuah te,hriselna tha mipui ten kan neih theihna tura hmalakte leh a dang thahnemtak, thalaite tana kawng hrang hranga hmalaknate a sawilang bawk a ni.
Zotlang khawtlang hruaitute hian Chief Minister hi thuziak citation an hlan a, Pi Lal Riliani, President, Indian Society on Tobacco & Health, Mizoram Chapter hnenah Zotlang MHIP ten emping an hlan bawk a ni. Chawimawina inkhawm hi Pu C. Laldenga, VCP, Zotlangin a kaihruai a ni. Chief Minister hi Pu Lalrinmawia Ralte, Minister of State, Pu T.T. Zothansanga, Parliamentary Secretary leh Pu R.Vanlalvena, MLA & Chairman, zohanco ten an tawiawm a ni.
CHAMPHAI DISTRICT IN DC THAR KAN NEI TA :
Champhai Distict Deputy Commissioner thar Pu H.Lalengmawia, IAS chuan nimin khan DC Conference Hall-ah Champhaia tlawmngai pawl leh Kohhran hruaitute a kawm.
He meeting-ah hian Champhai Sub-Hqrs YMA, Champhai MHIP Sub-Hqrs, NGO Coordination Committee aiawhte bakah Champhai Joint VCP President leh Kohhran hruaitute an tel a ni. Champhai DC thar Pu H.Lalengmawia chuan, he hun hi inhmelhriatna bakah District hmasawnna tura ke penna kawnga ngaimawh zawng leh hmathlir inhrilhtawnna hun atana buatsaih a nih thu a sawi a, ama mimal chanchin bakah hna a lo chelhna te sawiin, DC ang chuan Champhai hi a awmna hmasa ber a nih thu a tarlang a ni.
Pu H.Lalengmawia chuan Champhai District-a hmalakna tur zingah zirna chu a ngai pawimawh ber a nih tur thu a sawi a, Champhai District hian zirna lamah harh tharna kan neih theihna tura hmalak chu a tum lian ber tih tarlangin, zirna hian mihring rilru dik tawk tawh lo chu ngaituahna fir thaa thlak a tum a, chu chu Champhaiah hian kan tihlawhtling thei a ni, a ti a, zirnaah hian zirtirtu, nu leh pa leh naupangte an pawimawh a. Zirna tha, Quality education thlen tur chuan zirtirtute an pawimawh a, naupangten kawng dik lo an daia mawh la ngam zirtirtu kan mamawh a, nu leh pate pawhin kan fate zirna atana sum kan hman hi senso ni lovin sum dahkhawlna zawk a ni tih kan hriat a tul a.
Khawtlang hian zirlaite tana lehkhazir theihna tur remchang kan siam thiam a tul bawk a. India-in ram changkang nih a tum meknaah hian hei hi hmanruaah hman a tum a, Champhai District-ah pawh quality education kan neih theih hi thil duhawm ber a ni, a ti. Champhai bawrhsap thar chuan ziak leh chhiar thiam tihpun te, tuihna humhalh tura mau phun uar te, Zokhawthar border trade a nih dan tur ang a nih hmaa Mizoram sorkarin tun aia hlawk zawka a chhawr theih dan tur ngaihtuah te, infiamna lama thalaite hmasawnna ngaihtuah thar te leh faina lama hmasawn te chu a hmathlir a nih thu sawiin hetiang tipuitling tur hian kalkhawmte chu thawhhopuiah a sawm a ni.
Tlawmngai pawl leh Kohhran hruaitute chuan Champhai DC thar chu an lo lawm thu meeting-ah hian sawiin District hmasawnna tura an ngaimawh hrang hrang te an thlen a, Champhaia Bawrhsap anga a awm chhunga a theihtawp chhuah turin an sawm a ni. Pu H.Lalengmawia hian nimin chawhnu khan DC kalchhuak ta Pu Sangdingliana hnen atangin DC nihna hi la fel a. Pu Sangdingliana hi Industries Deptt-ah Special Secy in a awm dawn a, Pu H.Lalengmawia hi School Education Deptt Director atanga rawn chho a ni thung.
ZOMI CULTURAL SOCIETY TEN TWO WHEELER RALLY NEI :
Zomi Cultural Society Sub-Hqrs, Champhai bultumin tukin zing khan Hnam inpumkhatna Two wheeler rally neih a ni. He rally-ah ihan two wheeler 30 rual thawk chhuakin CHamphai atangin Mimbung an pan a ni.
Zomi Cultural Society chuan rally an neih chhan hi sawifiahin zo hnathlakte khawvel ram hrang hranga thendarhin kan awm a, ram khata chengte pawh inkalpawhna that tawk loh avangin unau kan nihna inhre paw lovin hnam dang saphunte kan awm ta nawk a. Kan chenna hmunin a zir loh avanga tawng danglam hret hretin midang anga inngaihna a rawn thlen zel bawk a, hetihlaia pi leh pu atanga kan rochun kan hnam ziarang kan la thlahthlam lo hi kan vannei hle a ni, an ti a, hemi hmang tangkaia kan inpumkhat lehna turin hmanrua atana hmangin a bultanna atan hian Hnam inpumkhatna two wheeler rally hi neih a ni ta a ni. He rally hi a hlawhtlin a, Zofate inunauna tha zawk a thlen ngei an beisei tih Zomi Cultural Society Sub-Hqrs Champhai chuan an sawi tel bawk.
MINISTERIAL SERVICE ASSN. INTHLANG :
Mizoram Ministerial Service Assn Champhai Sub-Hqrs chuan nimin khan MJA te kaihhruaina hnuaiah an hruaitu thar an thlang a: President: Pu H.Khawvelthanga, PHED; Vice President: Pu C.Satthanga, DEO; Secy: Pu H.Lalrammuana, PHED; Asst. Secy: Pi PC Lalhmachhuani, Forest Deptt; Treasurer Nl Lalhlutpuii, PWD leh Fin Secy ah Pu Lalthlamuana Colney, GMHSS te an thlang a ni.
ni 13.2.2015 (zirtawpni)
CHAMPHAI NORTH MLA IN COLLEGE SAK TLAWH :
Govt. Champhai College building sak mek chu nimin khan Parliamentary Secretary Pu T.T. Zothansanga chuan tlawhin a enfiah a, mamawh an thlente chu a ngaihthlak sak a ni.
Pu T.T. Zothansanga chuan Govt. Champhai College-in building thar a neih theih chungchangah a thawktu Proffessor-te chu fakin, he building hi hun rei tak atanga an lo vei tawh rah chhuah a ni a, an hmalakna zarah tun dinhmun hi kan thleng thei a ni, a ti.
Parliamentary Secretary chuan building sakna atana sum lokal leh tur hi a rang thei ang bera hmuh a nih theihna turin sorkar laipuiah pawh bawhzui niin, lehkha pawimawhte tihfel tawh niin sum hi a lokal thuai beisei a ni, a ti a. College-in mamawh hrang hrangte chu a theih anga lo bawhzui a tiam a ni. Pu T.T. Zothansanga chuan professor te chu Champhai kalzel dan tur reltu an nih angin zirlaiten thiamna tak tak an puak chhuah theihna tura thahnem ngai turin a fuih bawk a ni.
Parliamentary Secretary nena inkawmna hun hi Pu Lalnunmawia, Govt. Champhai College Principal chuan kaihruaiin, College-in building thar a neih theihna tura bialtu MLA-in theihtawp a chhuahpuina chu lawmawm a tih a sawi a. Building sak meka harsatna an tawhte leh College mamawh hrang hrangte a lo thlen nghal a. Administrative building hnam chu fur ruahtui a thlen hma ngeia siamthat theih dan ngaihtuahsak tur te, Mizoram University-a accreditation tihna turah endiktute lokal hmaa zirna lam kaihhnawih thil chi hrang hrang lo peihfel hman turte leh subject affiliation chungchangah zirtirtu awm zat tur an tlin loh avanga tunah hian subject hnihah chiah affiliate a nih thute a lo thlen a ni.
ZOKHAWTHAR LAND CUSTOM STATION HAWNG TURIN UNION MINISTER :
Nimin chawhnu khan Chied Secretary Lalmalsawma leh sawrkar mi pawimawhten Chief Secretary`s Conference Hall-ah Land Custom Station, Zokhawthar rawn hawng tura rawn zin tum Pi Nirmala Sitharaman, Union Minister of States, Commerce and Industry lo mikhual dan tur chungchang an rel.
BAWLHHLAWH SAWNGBAWL DAN ZIR ANG :
Champhai PHE Department chuan vawiin atang hian an huamchhunga bawlhhlawh leh hnawmhnawk senghawi leh tih ral (Solid Waste Disposal) chungchang inzirtirna an nei tan dawn. Vawiin hian Hliappui khuaah leh Ngopa-ah hun an hmang ang a. Inrinni-ah NE Khawdungsei leh Chiahpuiah hun an hmang leh ang. Thawhtanni khian Mualkawi, Melbuk leh Zokhawthar ahhun an hmang leh ang a, Thawhlehni ah Kelsih leh Dilkawnah hun an hmang leh ang. heng khaw hrang hrangah hian VC, YMA, MHIP, MUP, Kohhran te bakah Party hruaitute nen hun an hmangho dawn a ni.
MANAGERS` MEETING :
Nimin chawhnu dar 1:30 khan DSYO Office CHANEM Building ah Hawla & Rii Inter Village Football TOurnament naktuka neih tura Team tel turte Managers` Meeting neih a ni.
He hun hi Lalngilneia Colney, DSYO Champhai chuan a telpui a, thusawiin, manager kalkhawmte chu hun vawndik ngai pawimawh tur leh an team thunun zo turin a chah a, infiamna huang chhunga buaina thleng thei zawng zawngte an kutah a inghat a ni tih hre hreng turin a chah bawk.
He hunah hian Hawla & Rii Inter Village Football Tournament Tie Draw neih nghal niin, Team 40 in tel turin hming an pe lut a. Vawiin atang hian DSYO Office ah hian he Tournament Fixture hi lam theih a ni ang.
CHAMPHAI-AH ASHA TEN TRAINING NEI :
Nimin chawhma dar 10 atang khan I&PR Conference Hall, CHANEM-ah ni 2 chhung awh tur Asha Refresher 4th Round Training neih a ni.
He training hi Champhai Main Centre leh Hnahlan PHC huamchhunga Asha te tana neih a ni a. He hun hi C. Lalramengi, District Programme Manager in a kaihruaia thusawiin Asha kalkhawmte chu mirethei leh harsa zawkte tana mi tangkai tak an ni tih hrereng turin a chah a. Refresher Training an neihna chhan chu Asha mi thar te an awm thin avang leh mi chhawrnahawm zawk an nih theihna tura neih thin a nih thu a sawi a. Asha kalkhawmte chu hun vawn dik kawnga tan la turin a chah bawk.
He hunah hian Asha nihna te, Nu hriselna chungchangte, nausen hriselna chungchangte, naupang hriselna leh chawtha, hmeichhia chithlah kawnga hriselna, naupiang hlim hriselna leh natna inkaichhawn theih chungchangah C. Lalramengi, DPM leh Lalmuanpuii, State Trainer, Lalhmingmawii leh David Lalchhanhima ten zirtirna an pe a ni. He training neih mek hi naktuk thleng a awh ang.
KHAWZAWL-AH NAUBAN TAM THAM TAK MAN :
Khawzawl Group YMA hruaitute leh Khawzawl a Environment & Forest Dept. Staff tangkawpte chuan tunhnai khan Nauban tam tham tak an man.
Thudawnna sawi danin Tualpui khuaa Vanlalkhumtira kut atangin Nauban kg 20 leh Hmuncheng Village Council President Thanglawra`n Nauban alo lei khawm Kg 45 an mansak a, Nauban lei khawmtute hi ti tawhlo turin an hriattir nghal a ni. Vanlalkhumtira chuan heng Nauban te hi Cheng 300 in a lei khawm thu leh heng te hi Burma rama a zin pahin ken chhoh a, hralh a tum tih a sawi a, tun hi a vawikhat leikhawmna a nih avangin Burma ram lamah engzatin nge Nauban hi an hralh tih erawh a hrelo nii a sawi. Khawzawl Group YMA Vice President PC Rosiama chuan Khawzawl Group YMA huamchhunga Nauban te chu an humhalh tlat tih sawiin hetianga khawchhak lam unauten an ru fo mai hi pawi an ti a, tunhnuah chuan ti tawhlo turin an ngenin an hriattir tih a sawi. Nauban an mankhawm hi Rs. 50,000 man vel ni a sawi a ni.
NIKUM JANUARY AIIN CASE ZIAHLUH TLEM :
Thawhlehni khan Champhai SP Office ah Crime Review Meeting neih a ni a, Champhai Sub-Division leh Khawzawl Sub-Division hnuaia Investigating Officer leh SDPO te an tel kim thei a ni.
He hunah hian pending case chi hrang hrang sawiho a ni a, chargesheet theih tur zawng zawngte chu chargesheet tura thupek chhuah a ni a, cahse pending zawng zawngte pawh update zel tura rel a ni. Crime rate thlirho niin, nikum January aiin kumin January hian thubuai ziahluh 9 (41%) in a tlem zawk tih tarlan niin, I/O zawng zawngte tan la lehzual turin an infuih thar a. Champhai Police te chuan Wildlife Protection Case te, Prevention of Cruelty to Animal Case leh Crime Against Women ah te khauh lehzuala hmalak a ni dawn tih an tarlang a. Ar insultir thin te, Sapel leh ramvakte lakah khauh zawka dan lekkawh a ni dawn tih he hunah hian tarlan a ni bawk.
He meeting ah tarlan dan chuan kumin January thla chhungin Champhai District ah thubuai 13 ziahluh a ni a. Chung zingah chuan rukruk case 5, MLTP Act hmangin 1, chetsualna avanga thihna thleng 1, inrawkna thleng 1, Pocso Act. hmangin case 1 ziahluh a ni bawk.
CM LO THLENG :
Pathianni thleng Champhaia cham tur Mizoram Chief Minister Lalthanhawla chuan nimin tlai khan Champhai a rawn thleng.
Chief Minister hi Sawrkar mi pawimawh leh Congress Party hruaituten Circuit House ah an lo dawngsawng a. Chief Minister hian vawiin ah Zotlang a Function a telpui ang a, naktukah MHIP Sub-Hqrs. in amah leh a nupui chawimawina hun an hman hnuah Hawla & Rii Inter Village Football Tournament ah khuallian niin a hawng dawn ani. Champhaiah hian Pathianni thleng a cham ang a, Thawhtanni khian Aizawl lam panin a kir leh ang.
CHARGE INHLAN DAWN :
Vawiin chhun dar 12 hian Champhai DC kalchhuak tur Sangdingliana, IAS chuan DC thar tur H. Lalengmawia, IAS hnenah Charge a hlan fel dawn ta.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 55.59)
Diesel : Coupon (Rs. 45.45)
RD PUMP : (6:00 AM - 6:00 PM) Sunday Close
Petrol : Tanky Full
Diesel : Nil
ni 12.2.2015 (ningani)
ELECTRIC HMAN CHUNGCHANG ZIRHO :
Joint Electricity Regulation Commission (HERC - for Manipur & Mizoram) leh Champhai Power Circle, P&E Department tangkawpin Thawhlehni khan Champai Kahrawt YMA Hall-ah “Workshop on Electricity Consumers` Awareness” buatsaih a ni a. A Chhuanmawia, IDES (Rtd), Chairman, JERC (M&M) chuan Electricity Act, 2003 hnuaia mipuiten an chanvo leh mawhphurhnate an hriatchian zawk nan he hun hi buatsaih a nih thu a sawi ani.
Workshop hi Richard Zothankim, Asst, Secretary, JERC (M&M) chuan kaihruaiin, Er. Lalchharliana Pachuau, Chief Eng., JERC (M&M) atangin Supply Code chungchang ngaihthak a ni a. Kawlpetha pawttu ten an hriattur paiwmawh hrang hrang leh dan leh hraite a tarlang a ni. Er. H. Thanthianga, Asst. Chief (Engineering), JERC chuan power man bithialh dan kalphung a hrilhfiah a. Sawrkarin Unit khatah Consumer te Rs. 4.79 (53%) zelin a pek sak a ni, a ti.
Mizoramin power kan siam leh hrahchhuah chungchang leh pekchhuahna kawnga lungral awmzatte bakah Champhai Power Division hnathawh tlangpui te David C. Zahmuaka, SE, P&E Champhai atangin ngaihthlak a ni bawk a. Chhinchhiahnaa a lan danin kum 2013-2014 chhung khan Champhai Power Division
(Champhai Town & Champhai Rural Areas) chhungah Consumer 14,885 an awm a, chawhrualin thla khata 76.50 unit zel consumer khatin a hmang thin anga chhut a ni.
CHAMPHAI DIST-A VC E/ROLL THLIRHO :
Village Council Electoral Roll chungchang thlirin nimin chawhma khan Champhai District Standing Committee chu DC Conference Hall, Keifangtlang ah an thukhawm.
He thutkhawm hi an Chairman Sangdingliana, IAS, Champhai DC chuan a kaihrai a. Kumin VC inthlana hmeichhiate tana Seat hauhsak chungchang sawiin, hei hi Panchayati Raj kalphung zulzuia duan a ni a, kum 2010 chho khan rawtna a lo awm tawh thin a. Tunah a taka hman ani hi hmasawnna ropui tak a ni, a ti a. Tuna VC thlan turah hian kum 3 chhung term ni thin chu kum 5 ah pawhsei a ni tawh dawn a. Inthlanna felfai nei tura beisei kan nih ang ngeiin Champhai District ah inthlanna thianghlim leh felfai ka beisei a ni, a ti.
He hunah hian Benjamin Lalzama, Election Officer pawhin VC roll buaipui mek chungchang a sawizau a. VC Roll ah hian MLA Roll hman a nih tawh avangin tun tum Roll ah hian thun thar an awm lova, pem leh paih ngai paihin tunah hian Final Roll tlangzarh thei tura inbuatsaih mek a ni, a ti. Champhai District ah VC Seat zat danglam tur a awm loh thu te, chhungkaw awmzat atanga VC seat zat leh hmeichhe seat hauhsak dan te a sawizau bawk. Nimin meeting chuan MLA Roll-a House Number thlak loh avanga VC Roll-a in awmzat tur nen a inan theih loh dan tur te, Roll felfai tak neih a nih theihna tura hmalakna tur hrang hrangte an sawiho a ni.
CM LOTHLENG DAWN :
Vawiin hian Chief Minister Lalthanhawla chuan Champhai a lo rawn tlawh dawn a. Tlai dar 3 ah Circuit House kawtah amah lo hmuahna hun hman a ni ang. Inrinni ah MHIP Sub-Hqrs. function a hmanpui hnuah Hawla & Rii Football Trophy hawnna inkhawm, Chhangphut Field-a neih turah khuallian niin a hmanpui ang. Pathianni a cham hnuah karleh Thawhtanni khian Champhai chhuahsanin Aizawl lam a pan leh dawn a ni.
FIELD TIFAI :
Roseland School chuan nimin khan Chhangphut Field leh a chhehvel an tifai a, an chungah CDFA hruaitute an lawm hle tih thu dawn a ni.
TUIALHTHEI DINHMUN :
MIZOFED : (6:00 AM - 7:00 PM)
Petrol : Tanky Full (Rs. 55.59)
Diesel : Semrual (Rs. 45.45)
RD PUMP : (6:00 AM - 6:00 PM) Sunday Close
Petrol : Tanky Full
Diesel : Nil
ni 11.2.2015 (nilaini)
CHAMPHAI DISTRICT-IN HMASAWNNA DUHTU MLA PAKHAT CHIAH NEI :
Nimin khan Champhai District Level Vigilance & Monitoring Committee chu an Chairman Pu CL Ruala, MP (Lok Sabha) leh Co-Chairman Pu Ronald Sapa Tlau, MP (Rajya Sabha) hovin Champhai DC Conference Hall-ah an thukhawm.
He hunah hian Champhai North Bialtu MLA leh Parliamentary Secretary ni bawk Pu TT Zothansanga a tel a. Champhai DC leh Committee Secretary ni bawk Pu Sangdingliana chuan Committee Member zawng zawngte lawm thu a sawi a ni.
Chairman CL Ruala chuan Champhai District mipuite tana hmasawnna hna thawk tur chuan vawiina kalkhawmte bak chu an awm chuang lo a ni, a ti a. Sawrkar laipui atanga sum lo lutte hi hmasawnna hmuh theihah chan a tul a ni, a ti. Co-Chairman Ronald Sapa Tlau chuan Statistics dik leh rintlak neih a pawimawh thu sawiin, RTI hmangin thildiklo a awm leh awmloh hriat a har tawhlo a, statistics lakkhawm leh buatsaih kawngah fimkhur a tul ani, a ti a. Mahni thawh tur theuh tha taka thawh a, inlaichinna tha tak neih a pawimawh bawk a ni, tiin, kuthnathawktute tana hlawk leh tha ber tur chu ngaihtuahho zel tur a ni, a ti bawk.
District Level Vigilance & Monitoring Committee thutkhawmah hian Sawrkar laipui ruahmanna hrang hrang kalpui mek dan leh heng Scheme kaltlanga hmasawnna hmuh tawh hrang hrangte sawiho a ni a. Mahatma Gandhi National Rural Employment Guarantee Act (MGNREGA) chungchang sawiin, Champhai District ah kum 2013-2014 chhung khan Job Card Holder mi 27,919 tan ni 85 chhung inhlawhna siamsak a ni a, kumin 2014-2015 chhung hian Job Card Holder mi 28,332 hnenah ni 13 chhung inhlawhna siam a ni tawh a ni.
Indira Awaas Yojana (IAY) hnuaiah nikum chhung khan ni 472 sakna tur sanction niin, a vaiin sak zawh ani a, kumin 2014-2015 atan hian ni 51 sak ruahmanna awm tawh a, 1st Installment Sanction tawh niin, 2nd Installment nghah mek ani. Integrated Watershed Management Programme (IWMP) Scheme hnuaiah hian Champhai District hi Bial 7 ah then niin, a kaihhnawih Sawrkar Department te bakah AMFU ten an enkawl mek a ni.
Pradhan Mantri Gram Sadak Yojana (PMGSY) hnuaia PWD, Champhai Division leh PWD Khawzawl Division kawngsiam hnathawhte, Natioan Rural Drinking Water Programme (NRDWP) hnuaia PHED Champhai leh Khawzawl WATSAN Division te hnathawh sawiho a ni bawk.
Rajiv Gandhi Grameen Vidhutikaran Yojana (RGGVY) hnuaiah hian December 2014 thleng khan kawlphetha luhlohna khaw 5 chhinchhiah ahte chuan kawlpetha pek vek an ni tawh a. BPL chhungkaw 5982 hnenah Power Connection pek tura ruahmanna pawh tihhlawhtlin a ni tawh.
Committee kaihhruaina tharin a duan angin Sawrkar laipuia Ministry of Tribal Affairs hnuaia Scheme kalpui mek - Social Welfare Department hnuaia Natioanl Social Assistance Programme (NSAP) te, District Education Office hnuaia Scholarship & Upgradation of Merit of ST Students - hmalaknate pawh thlirho a ni a. DEO Champhai hnuaiah hian kumin 2014-2015 chhungin Class IX leh X a ST zirlaite tan Pre-Matric Scholarship pawisa release chu zirlai mipa 3773 leh hmeichhia 4358 hnenah pek a ni.
Committee ah hian Champhai District chhunga MLA 5 zinga MLA 4 te chuan ngai pawimawh loin vawi khat mah an la kal lo a. Hemi chungchang hi Champhai Thalai Pawl chuan ngai pawimawhin rawn kal ngei tura ngenna pawh an lo pe tawh a ni, heti chunga an ngai pawimawh lo hi Champhai Thalai Pawl rilru chu a na hle a. Hemi chungchang hi an ngaihtuah vat an tum niin kan thu dawnna chuan a sawi.
ZU PERMIT :
Vawiin atang hian Champhai Excise & Narcotics Station ah Zu permit diltu te tan permit lakchhuahna tur Chalan lakchhuah theih a ni ang. Chalan pek chhuah tur hi nimin atang khan Champhai Excise & Narcotics Dept. te chuan an buapui tan a. Vawiin atang hian Zu permit diltu te tan permit lakchhuahna tur Chalan hi an pechhuak tan dawn a ni. Chalan lachhuak turten Rs. 520 in rin tur a ni. Chalan hi lak chhuah a nih zawhah Treasury leh Bank ah kalpui leh phawt tur a ni ang a, chu mi zawhah chuan Excise & Narcotics Dept te hian Permit an siamsak tawh dawn a ni.
THIM RUP :
Nizan khan Luangmual leh Zuangtui inkarah Electric Line chat avangin Champhaibakah Lungleitlangdung leh Aizawl hmun tam zawk chu kan thim vek a, nizan hmasa khan Khawzawl leh Kawlkulh inkara line chhia avangin kan thim tawh bawk.
CHARGE INHLAN ANG :
Champhai DC Pu Sangdingliana IAS chuan DC thar Pu H. Lalengmawia IAS kutah tunkar Zirtawpni hian Charge a hlan dawn a ni.
ni 10.2.2015 (thawhlehni)
RAJYA SABHA MP RONALD SAPA TLAU CHAMPHAI LO THLENG :
Nimin khan Rajya Sabha MP Ronald Sapa Tlau chuan vawiin chawhnu lama Champhai District chhunga sawrkar hmalakna kal mek thirho tura Champhai District chhunga sawrkar thuneitute nen meeting nei turin Champhai a lo thleng a. MJA Champhai District ten Circuit House ah lo hmuakin Champhai mamawh hrang hrangte a hnenah hian an lo thlen.
Vawiin chawhnu dar 2 hian Champhai District chhunga sawrkar hmalakna hrang hrang kalpui mek leh hmachhawpte thirho turin Rajya Sabha MP Ronald Sapa Tlau chuan nimin tlai khan Champhai lo thlengin MJA Champhai District hruaitute chuan Circuit House ah an lo hmuak a, MJA hruaitute hian Champhai District mamawh hrang hrangte an lo thlen a. MP hian a theih ang anga hmalak a tum thu sawiin, Seling - Champhai inkar National Highway atana hmalakna chungchangah MJA hruaitute thu thlen chu bawhzui nghalin, BRTF Chief Engineer Rajdhan chu telephone hmanga bepawp nghalin tukin hian MP hovin MJA te hian Champhai District a thuneitute leh Zotlang BRTF hotute nen he kawngpui siam that leh hmalak dan turte hi enho nise, tiin ruahmanna siamin MP hian thuneitute a hrilh nghal a.
Heng bakah hian MJA te chuan MP hnenah hian Champhai District chhunga harsatna leh sawrkar hmalakna tura ngaih hrang hrangte an thlen a. Chung zingah chuan inbiakpawhn akawnga harsatna le Internet lama harsatna Champhai in a tawh mek chu MJA te hnenah hian a theih ang tawka hmalakpui a tum thu a lo hrilh bawk. MP Ronald Sapa Tlau hi vawiin chawhnu dar 2 hian District Vigilance & Monitoring Committee Meeting ah a kaihhruai hna thawkin, tlai lamah Champhai chhuahsanin Aizawl lam a pan dawn a. Hriat theih chinah he Meetng a tel tur hian Lok Sabha MP CL Ruala leh Champhai North Bialtu MLA TT Zothansanga te tukin zing hian Champhai panin Aizawl an rawn chhuahsan ang.
DBT ATAN CHAMPHAI LPG IN HMALA ZEL :
Sawrkar laipuiin eirawngbawlna Gas man tlawm kalphung a tihdanglamna Direct Benefit Transfer atan Champhai Mizofed LPG chu ngawrh takin a inbuatsaih mek.
Nikum atang khan Champhai Mizofed LPG hian Consumer te chu an bank account thehluhtirin tunah hian Champhai Veng hrang hrangte chu an tuam chhuak thawkhat tawh a. Bank Account thehluh runpui laia buaipui hman loten tunlai hian an buaipui mek a ni. Sawrkar ruahmanna tharah chuan gas hi a man pangngaiin mipui hnenah hralh chhuah a ni ang a. A man tihtlawmna chu consumer te bank Account ah a lut tawh dawn thung ani. Champhai Mizofed LPG a thawkten kan palai an hrilh danin Bank Account thehluh ngai pawimawh tawk lo an awm a, he ruahmanna hi a taka kalpui a nih hunah chuan mipuiin a man tlawmin gas an lei thei dawn tawh lova, Bank Account nei lote chuan a man tlawmna ai sawrkarin sum a pek tur dawn kawngah hian harsatna an tawk dawn a. hei ang hian bank account thehluh chu ngai pawimawh tura mipui chahin, Champhaia Bank awm zawng zawng chu pawm a nih thu an tarlang tel bawk. Tun dinhmunah Champhai Mizofed LPG Office hnuaiah hian Consumer 14000 chuang zet an awm mek a ni.
ELECTRIC HRUI RU MAN :
Biate VDP leh Electric Department hnathawktute chuan Biate leh East Lungdar inkara Electric eng pekna hrui rutu mi pathum an man a, Pathian ni khan Khawzawl Police kutah an hlan a. Kan thudawnin a tarlan danin, Electric hrui rutu East Lungdar khaw mi pathum Lalrammawia, V. Lalhunpuia leh Zothanmawia te hian Electric hruaite hi hralh atan an hlip a, Biate VDP te chuan Electric hrui an hlip lai hi nangchingin an man ta a ni.
INSAWN LUT TA :
Kar hmasa Nilaini zana Vengthar a Pu C. Rovuana In kang chu Vengthar khawtlangin Pathianni pawh chawl lova hnatlanga an sak that hna an thahw hnuah Pathianni tlai khan an invawm lut ta. Tarlan tawh angin Society ram bula awm Pu C. Rovuana te In kang hi a kan chak em avangin Fire Dept. motor pawhin a hmun rang taka an thleng chungin an thelh hman lo a ni. In kang tanpui nan hian sawrkar leh pawl hrang hrang bakah mimalten tanpuina an hlan a, tanpuina petu zawng zawngte chu Vengthar VC leh YMA chu an lawm hle tih thu dawn a ni.
MZP IN THUCHHUAH SIAM :
MZP Headquarters Champhai chuan thuchhuah hetiang hian a siam :
Tun hnaia zirtirtu pakhatin a zirlai naupang sawmpali lai mai mipat hmeichhiat rawngkaia alo khawih hi kan dem tak zet a, rang taka min man chhuah saktu Mizoram Police-te pawh fakawm kan ti hle.
Kan khawtlang leh zirna inte a kan zirlai pui a bikin naupangte an him talo fo mai hi MZP Hqrs Champhai chuan pawi kan ti a, tun hnuah hetiang thil tenawm hi thleng tawh lo se kan duh hle a, Dan ang a nataka hrem turin thuneitute pawh kan ngen a ni.
Tin, zirlai naupang tupawh mipat hmeichhiatna lam hawi a chhaih leh fiam vanduaina tawk kan awm chuan ngawih bopui lova, thuneitute emaw Mzp Branch emaw Hqrs. emaw, heng no. 9862465753, 8014823490 ah te hian hrilh turin kan ngen a, a tawp thlenga hmalakpui kan inhuam reng a ni.
Tin, tun thil thlenga zirlai naupangten an chunga thil thleng huai taka an sawi leh an chhungte thlenga thil dik duh avanga hmalak puia MZP min sawm hi kan lawm hle bawk.
Exam alo hnai leh ta a, study camp hrang hrangsiamtute pawh naupangte himna ngaipawimawh tur leh ruihtheihthil nena chawhpawlh lo turin kan ngen a, MZP Hqrs Champhai chuan study camp hrang hrangte a vil zui reng dawn a ni.
MZP Hqrs Champhai hnuaia zirlaite tha tak a exam tur leh HSLC leh HSSLC tithate lawmpuina neih a nih leh hunah zirlai naupang tam thei ang ber tel thei tura tan la turin MZP Hqrs Champhai chuan duhsakna sang ber a hlan bawk.
TUIALHTHEI DINHMUN :
MIZOFED : (6:00 AM - 7:00 PM)
Petrol : Tanky Full (Rs. 55.59)
Diesel : Semrual (Rs. 45.45)
RD PUMP : (6:00 AM - 6:00 PM) Sunday Close
Petrol : Tanky Full
Diesel : Nil
ni 5.2.2015 (Ningani)
CHENNA IN KANGRAL VEK :
Nizan dar 7:30 bawr vel khan Champhai Vengthara Pu Rovuana In, Assam Type chu bungrua engmah chuh hman lohin a kang ral vek a, thi leh hliam an awm lo hlauh.
Pu Rovuana te In hi Vengthar-a Society ram bula awm niin a awmna hi a fal hle a, kangmei a chhuak tih hriat a nih veleh rang takin Fire Dept Motor pawh a thleng nghal a, mahse a kan chak em avangin thelh mih hman lohin In hi a kangral vek a ni. Pu ROvuana te In hi a hnuai lam luah theih tura buatsaih niin luah erawh a la ni lova, luahloh inhnuai lam atang chuan kangmei hi a chhuak nia hriat a ni a, kangmei chhuah chhan hi hriat a ni lo. Tukin zing hian Vengthar VC leh Branch YMA te chuan hnatlang kovin In kang senghawi hna hi an thawk nghal.
NAUPANG KHAWNGAIH THLAK TANPUI :
Lalnunmawii (Kum 5) d/o Lalchhuanawma, Khawhai chu Champhai Blog kal tlangin Mizo Nula Singapore Group ten tanpuina sum an thawhkhawm Rs. 10,000 chu nimin (4.2.2015) Nilaini khan hlan a ni ta.
Sawi tawh angin Lalnunmawii chanchin hriat ve leh Internet hmanga Champhai Thalai inkawm khawmna Champhai Blog chuan ni 21.1.2015 (Nilaini) khan an sum thawhkhawm Rs. 14,000 an lo hlan tawh bawk.
Lalnunmawii hi Thisen Cancer niin tunah hian Aizawl panpui tura ruahmanna siam mek a ni.
BLOCK LEVEL CHILD PROTECTION THUKHAWM :
Nimin khan Champhai District Child Protection Unit, Champhai buatsaihin Block Level Child Protection Committee chu I&PR Conference Hall-ah an thukhawm.
Nimin Meeting ah hian Champhai Block Child Protection Committee leh Khawbung Block Child Protection Committee Member te an kalkhawm a. He hun hi R. Lalrinchhani, District Child Protection Officer chuan a kaihruai a, Integrated Child Protection Scheme chungchang sawiin, ICPS hi Juvenile Justice Act. tihhlawhtlinna atana India ram hmun hrang hrangah kalpui a ni a. Mizoram ah pawh Kum 2010 - 2011 atanga khan kalpui tan niin, naupang harsatna tawkte dikna chanvo humhimsak a, tha tak leh awmze nei taka an lo thanlen theihna atana humhim leh boruak muanawm siamsak hi a thil tum a ni, a ti a. Distrit Level hnuaia District Child Protection Society te, Child Welfare Committee, Juvenile Board leh Special Juvenile, Police Unit te hnathawh a sawizau bawk.
District Child Protection Officer chuan Champhai bikah chuan tunah hian ICPS hnuaia recognize Home pahnih : Genesaret leh Shelter Home a awm mek a, naupang harsa zual tanpuina chu mi 80 hnenah thla tin pek niin, fahrah kum tling tawh mi 3 hnenah After Care pek a ni a, foster care pawh mumal taka kalpui a ni, a ti a. Kumtling lo pawikhawihte enkawlna tur Observation Home chu Champhai ah din tuma hmalak mek a ni tih a tarlang tel bawk.
Nimin Meeting ah hian Block Level Child Protection Committee kalphung tur leh hmalak dan tur te, enkawltu nei lo naupang buaipui dan tur leh hemi chungchanga dan leh hrai te sawiho a ni bawk.
Block Level Child Protection Committee ah hian Champhai leh Khawbung BDO; CDPO, Khawbung; Medical Officer, Khawbung, Khawbung Branch YMA President; Khawbung Branch MHIP President bakah SMO, District Hospital; YMA Sub Hqrs. Champhai President; Champhai Joint VCP President te chu Committee Member an ni.
ZNP IN CHAMPHAI DAMDAWI IN VEI :
ZNP, Champhai North Block I chuan Champhai District Hospital tichangtlung vat turin Mizoram sawrkar an phut tih thuchhuah siamin an tarlang.
An thuchhuah chuan, Champhai Dist. Hospital a Power Supply tha lo leh thawktu indaih lohna hi Congress Sawrkar mawhphurhna ani a, mipui harsatna hriaa Hospital mamawh tichangtlung vat turin Mizoram Sawrkar an phut tih an sawi a. Buhfai harsatna sukiang thei lo, Congress Sawrkar an de tih tarlangin, nuam tawl ringawt lovin, mipui mamawh ber buhfai hi khamkhawp kan neih theih nan, Mizoram Sawrkar hian hma la rawh se an tih bakah Power Supply tha lo chung pawha Electric Bill sang lutuk hi hriatthiam harsa kan tih thu leh zirlai naupang exam inbuatsaih hunlai hian Electric Current kan neih that theih nan Mizoram Sawrkar hian hma la rawh se, tiin an thuchhuahah chuan an tarlang.
NLUP SEM LEH DAWN :
Vawiin hian AH&Vety Dept. chuan NLUP 2nd Phase Arte a sem leh dawn a, Champhai ah khaw 5 a Neneficiary te hnenah sem tur niin Khawzawl Centre ah veng 16 a beneficiary 136 ah sem tur a ni bawk a. Arte 50 leh a chaw man Rs. 8000 sem tum a ni. Khawzawl ah hian AH&Vety Complex ah chhun dar 1:30 ah sem in, Champhai ah chuan AH&Vety Complex ah tlai dar 3 atanga sem a ni thung ang.
MIT NAUTE THLALAK :
Natioan Population Register hnuaia Biometric Enrolment chu Mizoram ah kalpui chhunzawm a ni a. 1st Phase a Biometric Enrolment (Mit naute leh kutze thlalak) ti ve hman lote tan District Project Coordinator, SSA Mission Office, Champhai ah Office hun chhungin Champhai khawpui chhunga mite tan Mit naute leh kutze lak chhunzawm theih a ni.
RAMVAH KHAP :
Bungzung Branch YMA chuan Bungzung ram chhunga ramsa leh sava kah tuma ramvah an khap tlat a. Hetianga an ram chhunga ramvakte chu hnawh zel an ni dawn tih sawiin Bungzung ram chhung leh Lui tlawhchhan Tuipui leh Thlikva dungah tumah ramvak lo turin mitinte an ngen a ni.
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 55.59)
Diesel : Tanky Full (Rs. 45.45)
RD PUMP : (6:00 AM - 6:00 PM) Sunday Close
Petrol : Tanky Full
Diesel : Nil
ni 4.2.2015 (nilaini)
PWD-IN KAWNGPUI DIM TURIN MIPUITE NGEN :
PWD chuan kawngpui tha kan neih theihna turin mipuite kawng dimturin a ngem
PWD EE Lalkima`n kan palai a hrilh danin kumin chhunga Champhai leh a chhehvel kawngpui siamthatna atana ruahman mekah Venglai atanga Hmunhmeltha kawng chu ngaihpawimawh hmasak ture zingah dah a ni a. Hei bakah hian Vengthlang atanga Bethel leh New Champhai kawngpuite pawh sum awmdan a zirin hmachhawpa dah a ni bawk, ati. Kawngpui th ahi khaw hmasawn dan thehfung pakhat a nih avangin PWD chuan kawngpui tha thei ang ber kan neih theihna turin hma a la chhunzawm zel dawn a ni, a ti.
EE chuan kawngpui tichhe thei zawnga mipui an che thin chu pawi a tih thu sawiin kawngpui siamthatna atan hian sum tam tak a ngai a, hei vang hian kawngpui siamthat hi a hautak a, a daih rei theihna turin a hmangtu mipuite hian kan dim thiam a ngai tih a sawi a. Kawngpui a rod chhut te, lirthei sil leh kawngpui tichhe thei chi thil reng reng ti lo turin mipuite a ngen a ni.
RMSA HNUAIA ZIRTIRTU TRAINING TAN :
Ni 4 chhung awh tur Champhai District chhunga RMSA hnuaia zirtirtute tana In-Service Teachers Training, 2014-2015 chu nimin khan I&PR Auditorium, CHANEM Building ah neih tan a ni.
Training hawnna hi C. Lalbiakzauva, DEO leh DPC (RMSA) chu khuallian niin a hmanpui a, thusawiin khuallian chuan zirtirtute hian mawhphurhna lian tak kan nei a, zirna leh nungchang naupangte kaihhruai chu kan mawhphurhna pawimawh berte zinga mi a ni a ti a. Mi chhawrtlak ni tura zirlaite chher puitlin te, khawtlang leh ram tan mi tangkai an nih thiehna tura an rilru put hmang thlenga chherchhuah hi zirtirtute mawhphurhna a ni, a ti. DEO chuan, zirtirtute hian khawtlanga kan mawhphurhna pawh kan hre tur a ni, tih sawiin, zirtirtute hi khawtlangah pawh mi hmangchang hre tura ngaih kan ni a, chutih mek laiin nun thlahdah tak sawi tur an awm leh thin hi a pawi hle a ni. Zirtirtute chuan hmingchhiatna laka fihlim thei tura tanlak pawh kan ngai hle a ni, aikal intirh chu phal loh a nih anga tumahin ching lo tura chahin kalkhawm zirtirtute hi a fuih a ni.
Training neih chhung hian DIET lecturer ten zirtirna an pe thin dawn a, nimin khan chawhmaah Child`s RIght tih thupui hmanga zirtirn neii, chawhnuah Individual differences tih thupui an zirho leh a ni. Training hian tunkar Zirtawpni thleng a awh ang.
SBI NGOPA BRANCH THAR HAWNG :
Mizorama State Bank of India (SBI) Branch 38-na chu nimin khan Ngopa khua-ah H. ROhluna, Forest Minister chuan a hawng.
Minister H. Rohluna chuan bank thar chu hmang tangkai turin mipuite a chah a, Tuivai Hydel Project chungchang tarlangin Megawatt 210 pe chhuak thei Tuivai Hydel Project khuah hna hi NEEPCO ten an thawk dawn a. Hemi chungchangah hian Chief Minister sawmna angin NEEPCO ten an thawk dawn a. Hemi chungchangah hian Chief Minister sawmna angin NEEPCO nen hian February ni 10 a meeting neih a ni ang a, inremna pawh ziahfel theih beisei a ni, ti a. Kawlbem kawlphetha Megawatt 3.5 pe chhuak thei tur Mini Hydel Project hna pawh tan tawh niin, a siamna tur hmun kalpawhna tur pawh peih fel tawh a ni, a ti.
Pu PL Thanga, NLUP Implementing Board Chairman pawhin thusawiin NLUP chu a ngaingaiin a kal zel dawn a, tuna sem bakah hian UNO nena thawhhona hmangin sum tak zawk nen kalpui chhunzawm theih beisei a ni, a ti. Nimin SBI Ngopa Branch hawnnaah hian Lalthuamliana, Regional Manager, SBI bakah K. Lianzuala, MKVI Chairman ten thu an sawi bawk.
CHAMPHAI MASTER PLAN PAWM :
Champhai Master Plan 2021 chu Mizoram sawrkar chuan a pawm fel ta a. He hriattirna hi Thawhtanni khan Secretary,, UD&PA Dept. chuan chhuahin Master Plan/Development Plan Copy hi Champhai DC Office leh DUDO Office ah te Office hun chhunga en theih a ni a. Jt. Director, Town Planning (UD&PA) Temple Square ah lei theih a ni bawk niin thu dawn a ni.
DC ZIN :
Champhai DC Sangdingliana, IAS chu Sawrkar pawimawh avangin Aizawl ah a zin mek a, karleh Thawhtanni lam khian lo haw chho leh tura beisei a ni.
Hetihlai hian Champhai DC thar tur H. Lalengmawia, IAS, Director, School Education hna chelh mek nen tun thla tawp lam khian charge an inhlan tawh dawn niin thu kan dawng.
TUIALHTHEI DINHMUN :
MIZOFED : (6:00 AM - 7:00 PM)
Petrol : Tanky Full (Rs. 55.59)
Diesel : Tanky Full (Rs. 45.45)
RD PUMP : (6:00 AM - 6:00 PM) Sunday Close
Petrol : Tanky Full
Diesel : Nil
ni 3.2.2015 (thawhlehni)
MED-AIM CHANGTLUNG ZEL :
Med-Aim Hospital chuan Ultra Sound khawl thar an nei ta. OPD hun chhungin engtik lai pawhin Ultra Sound khawl mamawhte tan pan theih a ni a. Specialist in a thut chilh reng a ni. Tunah hian Med-Aim Hospital ah hian Doctor pathum an awm mek a. Tun thla ni 10 atang hian zu avanga baite tan Rehabilitation Department pawh Steambath Therapu nen mumal taka kalpui tum ani bawk tih thu dawn a ni.
TRAINING NEI :
Village Council inthlan 2015 atan inbuatsaihna kal mekah nimin khan Champhai District chhunga Assistant Electoral Registration Officer (AERO) leh Village Level Officer (VLO) te tan Champhai IPRO Auditorium-ah Electoral Roll Revision chungchang zirna buatsaih a ni.
Training kaihhruaitu Zoremthara Ralte, ERO leh Champhai BDO ni bawk chuan, tun tum E/Roll Revision-a hming thunelh a rem dawn lo tih sawiin zirtirna a pe a. Training petu dang Lalhruaitluangi, ERO leh SDC, Champhai chuan VC inthlanna atan State Election Commission in inkaihhruaina a siam te sawifiahin, mawhphurtu ten fimkhur taka an hna te an thawh a, roll felfai leh dik tak an neih a beisei tih a tarlang bawk. Claims & Objections hi naktuk thlen gthehluh theih a ni.
SP CHARGE LA :
Champhai SP John Laldina chu MCTP Phase III, AVP, National Police Academy, Hyderabad-a training turin Inrinni khan Champhai a chhuahsan a, VL Lura hauzel, Addl. SP chuan SP charge hi a la mek a ni.
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 57.96)
Diesel : Tanky Full (Rs. 47.77)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 2.1.2015 (thawhtanni)
CHAMPHAI-AH CHAM-WINE SIAM DAWN :
Mizoram Sawrkar-in The Mizoram Liquor (Prohibition & Control) Act., 2014 a hman avanga Zawlaidi leh Zo Wine hralh chhuah tlahniam tur ben nan leh hlawkna hmuh zui zel theih nan Champhai Grape Grower Society chuan Guwahati-a zu siamtu Company Radiant Manufacture Pvt. Ltd. nen grape tui supply turin inremna thuthlung an siam.
Hemi chungchang hi Tlangsama Champhai Winery-ah Inrinni khan Champhai Grape Grower Society Chairman Pu B. Remmawia leh a thawhpuite chuan thuthar thehdarhtute an hrilh a, inremna thuthlung hi Radiant Manufacture Pvt. Ltd. Guwahati ah thun thla ni 26 khan an siam a, he thuthlung hi kum 2 atan siam phawt a ni a, chu ang chuan Champhai Grape Grower Society hian he company hnenah hian kum tin Grape tui zu a siam tur Litre 3,60,000 an pe dawn a, hemi bakah hian he Company hian Champhai ah Cham-Wine a siam nghal dawn a ni. He Company hi Vinho Poto Portwine siamtu an ni a, tunah hian Cham-Wine siam turin ruahmanna thui tak an kalpui tawh a ni. Pu B. Remmawia sawi dan chuan he Company mamawh khawp grape tui Champhai Grape Grower SOciaty hian an thar thei dawn rih lova, chuvangin an mamawh khawp pek dan an ngaihtuah zui dawn a ni. Chairman chuan nikum khan Grape hmin kg khat Rs. 40 in an lei sak a. Radiant Manufacture Pvt. Ltd. hnena grape tui an pekna tur hi Litre khat zelah Rs. 50 a nih avangin grape chingtute hnen atanga Grape an leina man pawh a tlakhniam deuh a tul dawn niin a sawi bawk. Tuna ruahmanna an siam hian Hnahlan Grape Grower Society hruaitute chuan Champhai Grape Grower Society nen hemi chungchangah hian indawrna neih thuai an tum dawn niin an sawi a ni.
PU LALZAWNA A BORAL :
Tlangsama Kohhran din a, hun rei tak chhung a hruaitu hna chelhtu Pu K. Vanlalzawna chu nimin zing dar 1:40 khan Aizawl a Greenwood Hospital ah Pnuemonia vangin a boral.
A chhungte hnen atang thu dawn danin Vanlalzawna, hi kum 67 mi niin a thi a, a nupui Lalhmangaihi leh a fate a kalsan a ni, a ruang hi nimin tlai khan Champhai rawn thlenpui a ni. Pu Vanlalzawna hi kar hmasa Zirtawpni zing khan Mizoram hmun hrang hrang fanga Pathian thu hril turin Champhai a chhuahsan a Zirtawpni zanah Seling-ah riakin hetah hian a natna avang hian a taksa a rawn chak lo chho tan a, inkhawmnaah pawh thu a sawi rei thei lo a ni.
Hemi zan hian mu thei lovin a tlaivar a, Inrinni zing atangin a nakna chuan a tibuai tan a, a BP pawh a hniam hle a ni. Hemi ni chhun hian AIzawl lam panpui a ni a, Greenwood Hospital ah luhpui nghalin a natna hi Pneumonia a nih tih an hrechhuak a, Inrinni tlai dar 4 vel khan ICU ah dah lutin biak mumal tur a awm tawh lo a, Pathianni zing dar 1:40 vel khan a boral ta a ni.
Pu Zawna hian kum 1978 khan ‘TAKSA TLANNA THUTHLUNG’ puang turin Pathian kohna a dawn a, Pathian Kohhran dinin he thu hi Mizoram dung leh vang mai bakah state pawn lam thlengin hun rei tak a vahvaihpui a, a thih thleng in he thutlung hi a la dinpui reng a ni.
SILAI LEH A MU MAN :
Nimin zing dar 3 vel khan Champhai Police leh Assam Rifle tangkawpte chuan Khuangphah khawdai Vanzau kawngah M2 rifle mag 2 leh 9mm pistol 9mm mag Tinzalun (38) s/o Chinngaihchuan, Vanzau Myanmar leh R. Khanthang (40) s/o Thangzagin, Tuizang Myanmar kut atangin an man. Heng an ralthuam man te hi Rs. Nuai 3 bawr vel nia chhut a ni.
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 57.96)
Diesel : Tanky Full (Rs. 47.77)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 30.1.2015 (zirtawpni)
CHAMPHAI NORTH MLA IN HOSPITAL TAN THIL PE :
Nimin zing khan Parliamentary Secretary leh bialtu MLA ni bawk Pu TT Zothansanga chuan MLA Fund atangin Champhai District Hospital tan Intercom a hlan. Parliamentary Secretary chuan hospital inrelbawlnaah intercom chu tangkai taka hman a nih a beisei thu leh, hospital-a indaihlohna awm te chu a hriatpui thu sawiin, a remchan dana hmalakpui a tum thu a sawi a ni.
Parliamentary Secretary chuan ration buhfai man tihsan chungchang a sawilangin, Rs. 9.50 atanga Rs. 15 a buhfai man tihsan a ni chu hi thildang man a to tawh vang mai bakah Sorkar laipuiin FCI atanga buhfai hralhchhuahna man a san zel vang a nih thu a sawi a. Sorkarin FCI atangin buhfai hi kg 1-ah Rs. 29.18 zelin a lei a (October 2013 atangin), Rs. 9.50 a hralhchhuah a nih khan sorkarin Rs. 19.68 a tum zel thin chu man tharah pawh Rs. 14.18 a la tum tho dawn a ni, a ti a. Hemi rual hian BPL (buhfai kg1 ah Rs. 3) leh AAY (buhfai kg1 ah Rs. 6.15) chhungkuate dawn thin chu tihdanglam a la nih loh thu a sawi bawk.
Pu TT Zothansanga chuan India ram hmundangte nen inkhaikhinin ration buhfai kan ei nasat thu a sawi a. Hmundangah chuan chawhrualin mipui 20-30% in an ei laiin Mizoramah chuan mipui 100% ten ration buhfai kan dawng a. Mi harsa zawkte tan thla khata kg 8 chu kham khawp a nih loh avangin, a mamawhte tan semzai a nih zawk theih nan VIP quota chu tih tawp a nih thu a sawi a. Chutihrual chuan tun aia tam buhfai dawn a nih theih nan sorkarin hma a la mek bawk a ni, a ti. Tun dinhmunah Mega Block vangin harsatna tawh a la ni hrihlo chu lawmawm a tih thu sawiin, Pu TT Zothansanga chuan harsatna a lo thlen thula inven nan buhfai chhek khawlna tur kudam 28 sakna tur NABARD atanga loan lak mek a ni, a ti bawk.
He hunah hian Champhai District Hospital a thawkte bakah media lama thawkte an tel a. Medical Superintendent chuan bialtu MLA thilpek chungah lawmthu sawiin, hospital building tharin a mamawh tam tak leh indaihlohna te ngaihsaka hotuten an hriatpuina leh hmalakpuina te chu damlote tan malsawmna a nih zel tur thu a sawi a ni.
CHAMPHAI RMSA BOOK FAIR :
Nimin khan Champhai Town Hall ah RMSA Scheme buatsaih ni 2 awh tur Book Fair tan a ni.
He hun hi C. Hualrikhuma Dy. DPC (RMSA) chuan a kaihruai a, thusawiin RMSA in Champhai District High School 30 leh RMSA Secondary School 5, a vaiin School 35 te hnena hmantur Rs. 5000 theuh an pek thu sawiin, hei bakah hian Govt. High School tinin Library changtlung zawk an neih theih nan School tinah Rs. 25,000 an pek thin thu a sawi bawk. Zirlai naupang kalkhawmte chu lehkhabu chhiar tam turin a chah a, an zirlai bakah School Library a lehkhabu te taima taka chhiar turin a fuih bawk.
He hunah hian Lalbiakzauva, SDEO Champhai pawhin thusawiin RMSA in hetianga zirlaite lehkhabu an chhiar tam theihna tura an buatsaih chu fakawm a tih thu a sawi a. Zirlai naupangte chu taima taka lehkhabu chhiar a, hlawhtlinna tha tak tak pawchhuak ngei tura a duhthu sawiin, lehkhabu chhiar taima apiangte hi mi hlawhtling an nih thin thu a sawi. Hemi hnu hian he Book Fair hi Lalbiakzauva, SDEO chuan a hawng nghal a ni. He Bool Fair hian vawiin thleng a awh ang a, Lehkhabu te hi 10% discount in an hralh a ni.
LPG HRIATTIRNA :
Mizofed LPG Office, Champhai-ah Commercial Connection mamawh tan lak theih a ni a, Consumer te a rang laa form hmanga Bank Account kimchang thehlut turin an hriattir bawk.
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 57.96)
Diesel : Tanky Full (Rs. 47.77)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 29.1.2015 (ningani)
CHAMPHAI DAMDAWI IN HARSATNA :
Champhai District Hospital a Power Supply chungchanga harsatna an tawh mek chungchangah David C. Zahmuaka, SE Champhai Power Circle chuan pawi a tihpui hle tih thu a sawi.
Champhai Power Circle SE hnen atanga ziaka thu kan dawn danin an harsatna chungchangah hian ziak leh tawngkam pawhin harsatna an tawh thu hi a dawn loh thu leh Hospital Building thar an neih tak avanga power mamawh zat hi 196 KVA vel a ni tawh tih sawiin, tuna transformer neih lai (Damdawi In chawmtu bik) hi 63KVA hian a zo tawh lo a. P&E Dept. chuan bengvar chhuahin Hospital Building thar atan hian Transformer 500KVA dahna tur estimate Rs. 34,18,893 man vel an siam tawh a, approval a la awm loh avangin Medical Dept. hian an la deposit lo tih a sawi. Tun dinhmunah chuan Upper Sub-Station load (tun hmaa VIP line tia hriat thin) hmangin Power Supply hi pek niin, an line bik a chhia emaw, Champhai in power Supply a neilo a nih loh chuan chhun/zan zawmin pek thin a ni a. Mahse Transformer hian an building thar hi a chawm zawh loh avang leh Solar Photo Voltaic Power Plant a lo chhiat bawk si avangin Power Supply hi Building thar bikah hian an hmu tha lo mai niin a lang, tih a sawi bawk.
Champhai District Hospital hian solar hmanga power supply an siam chhuah chu an ring thin a, mahse hei hi hman theih lohva a chhiat avangin District hospital-ah hian eng a awm mumal lova. Laboratory atangin power supply hi phuahchawp taka lain corridor leh inkalpawhna te tihen a ni a. Damlo awmna, nurse duty-na leh room dangah eng a awm lo thung a ni.
District Hospital nurse te chuan zanah nau nei an awm dawnin mombati hnuaiah hna an thawh thin thu an sawi a, Operation theatre-ah pawh eng a awm loh vangin emergency bik lo chu inzaina an kalpui thei lo bawk. District hospital-ah hian damlo awmna leh nurse duty-na hi a chhawng hnuai lama dah a ni a, chhunah chuan tukverh atanga eng rawn lut a awm a, zanah chuan awm hreawm khawpin a thim thung. Tukverh awm lohna pindan te chu a chhun a zanin Hospital-a eng pek luhna mumal loh avang hian hman theih a ni lova, electric hmanga damlo oxygen pekna leh nebulizer te chu hman theih lohvin a awm mek bawk.
District Hospital-a Eye Ward toilet pawh hman theih lohvin a awm mek bawk a, eye ward thlangah hian septic tank chu awm mah se inthiarna pipe hmanga thlunzawmna a awm lo thung a, hei vang hian eye ward bikah hian inthiarna hi hman theih lohvin a awm a ni. Hetihlai hian wash basin-a tuiherh hawna tur dar an vuah zawng zawng chu a bo vek bawk a, hei vang hian toilet leh bathroom tam zawkah tui hman theih lohvin a awm bawk niin thudawnna chuan a sawi.
NLUP SEM CHHUNZAWM :
Nimin atang khan District AH & Vety Office, Champhai chuan AH & Vety Complex-ah Champhai veng paruk (6) chhunga NLUP 2nd Phase hnuaia ar vulh thlang beneficiary 100-te hnenah 3rd installment a semchhuak. Beneficiary-te hnenah hian Arte 50 leh a chaw man cheng 8000 theuh sem a ni a. Dr. Lalchungnunga Pudaite, District AH & Vety Officer chuan Bethel, Venglai, Kanan, Dinthar, Electric leh Tlangsama beneficiary-te hnenah tanpuina hi a sem a ni. Hetihlai hian Champhai District-a East Tuipui Cluster chhunga Industries Department NLUP 2nd Phase beneficiary 78-te hnenah Nimin khan final installment sem tan a ni bawk a. Pu K. Siamhlira, Sub-Divisional Industries Officer chuan tanpuina dawngtute chu an hlawhtlin ngei theih nan duhsakna a hlan a. Chutihrual chuan final installment dawng an nih avang ringawta inthladah thei an nih loh thu leh, thahnem ngai lehzual a an thawh a tul thu a sawi bawk. East Tuipui cluster-a beneficiary-te hian Industries trade hrang hrang 10 an thlang a ni.
LEHKHABU MAN TLAWM ZAWKIN :
Mizoram RMSA Employess Assn, Champhai District in General Assembly, Zokhawthara an hmanah 2015-2017 chhung hruaitu thar an thlang a, President ah Pu H.Lalthazova, Vice President Pu Lalruatchhunga leh Pu Lalhuapzauva, General Secy ah Pu Lalramparmawia, Asst Gen Secy ah Pu Vanlalzawmliana, Information Secy ah Pu Andrew Lalrintluanga, Treasurer ah Pi J.Zosangpuii leh Fin Secy ah Pu R.Lalrinzuala te an thlang a ni.
RMSA in vawiin atanga Champhai Town Hall-a Book fair an neih turah ruahmanna peihfel a ni tawh a, vawiin dar 10 atanga tan tur niin Pu C.Lalbiakzauva, DEO & DPC RMSA chuan a hawng dawn a ni. He book fair-ah hian lehkhabu tharte chu mantlawm zawka hralh chhuah a ni dawn a, Nimin khan RMSA hian he book fair-a tel tur hian High School hrang hrangah sawmna a thawn chhuak a ni. Tarlan tawh angin book fair hi Zirtawpni thlenga neih a ni ang.
MEILAM SIAL :
Ni 26/1/2015 (Thawhtanni) khan Zote Branch YMA chuan an Park thar Kangmei laka ahim theihnan Meilam Sial hnatlang an nei a. He hnatlang ah hian Member 40 chuang thawkchhuakin, he Meilam Sial hnatlang a thawkchhuak zingah hian Pu K. Zachungnunga Kum 81 mi chu telin Branch YMA hnatlang te hi a ho thei a. Zote Branch YMA hian an Park hi Kangmei lakah Kum 3 (thum) chhung an venghim tawh a ni. Zote Branch YMA hnatlang hi Sub-Hqrs.YMA, Champhai hruaitu ten a hmunah va enpuiin an tawiawm a ni.
RUIHHLO MAN :
Nimin khan Champhai police-te'n ganja kg 50 an man. Champhai police te hian Khankawna an Check Gate-ah Aizawl pan tur maxi-cab pakhat an lo endik a, ganja kg 50 an man a, a lo kengtu mi pahnih pawh man nghalin thu an zawtfiah mek a ni. Ganja hi Aizawla hralh tur niin tual chhunga an hralhna ah chuan Rs. 1,00,000 man hu vel a ni. Heng Ganja te hi khawchhak lam atanga lak ni a rin a ni.
Nimin chawhma dar 10:30 vel khan Champhai Excise & Narcotics Dept te chuan Heroin gram 10 leh aneitu a puh Vanrammawii (kum 30) d/o Lalduha, Champhai Rahsi Veng ni a insawi chu an man a, nimin chawhma dar 11:15 vel khan Heroin 800 mgs leh aneitu a puh Zohmingliana (kum 37) s/o Lianzama, Khawzawl Vengthar ni a insawi an man bawk. Heng mi pahnihte hi NDPS Act hnuaiah thubuai siam sak niin Court ah thawn nghal an ni.
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 57.96)
Diesel : Tanky Full (Rs. 47.77)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 28.1.2015 (nilaini)
GRAPE TUI HRALHNA TUR THUHLUNG ZIAK FEL :
Grape tui hralhna tur thutlung ziak fel Champhai Grape Growers Society leh Guwahati-a Radiant Manufacturers Private Limited te chuan grape sawr sa tui lei leh hralh chungchangah Thawhtanni khan inremna thuthlung an ziak. Inremna hi Thawhtanni chawhnu dar hnih leh a chanve khan Guwahati-a Radiant Manufacturers Pvt. Limited office-ah an ziak fel a. An inremna ang chuan he company hian kum khatah Champhai-a kuthnathawktute grape thar sawr sa tui (grape juice concentrate) litre 360,000 (nuai thum leh sing ruk) a lei sak thin dawn a. Goa atanga grape sawr sa lei thin an ni a, Mizoram grape tui an lei ve chhin tawh dawn a ni. He inremna thuthlungah hian Radiant company aiawhin an Director Roshan Chand chuan hming a ziak a. Champhai Grape Growers Society aiawhin an Vice Chairman Pu H.K.L Thanga, General Secretary Pu R. Thangseia leh Managing Director Pu C. Lalremsiama te’n an hming an ziak bawk a ni. Champhai Sub Divisional Horticulture Officer ni bawk Pu C. Lalremsiama chuan Mizoram sorkarin khuahkhirhna hnuaiah zu zuar mahse, grape chingte tan an thil thar chhuah hralhna kawng dang zawn zel a nih thu a sawi a ni.
NATIONAL FOOD SECURITY MISSION :
Food Security Mission hnuaiah demonstration nei Champhai Agriculture Office chuan National Food Security Mission hnuaiah NFSM-Rice leh NFSM-Pulses ah Demonstration chi hnih - Cropping System Based Demonstration leh Cluster Demonstration te tih mek a ni. Champhai District-ah hian NFSM-Rice te chu kalpui fo tawh thin niin NFSM-Pulses erawh hi chu DAO Pu Lalthanzuala chuan a sawi a, National Food Security hnuaiah hian kuthnathawktute hnenah thlasik thlai chi hrang hrang semchhuah a ni tawh a ni. Champhai Agriculture Office hian tunlai hian Agriculture Directorate atanga thu an hmuh angin Champhai District chhungah soil test tura sample lak khawm mek a ni a, Champhai District chhungah hian soil test tur hian sample 10,000 lak tur a ni a, hei hi circle hrang hrang atanga lak khawm tur a ni a, lakkhawm zawh a nih hunah Aizawl-a test turin thawn thlak a ni ang.
TANPUINA SEM :
Thawhtanni khan Champhai Officers Club-te chuan Republic Day pualin tanpuina an sem chhuak. COC-in tanpuina an semah hian Champhai District Hospital Pood Fund-ah Rs. 10,000/-; Shelter Home-ah Rs. 8000/-; TNT-ah Rs.18,000/-; Emmanuel After Care Centre-ah Rs.14,000/-; Genesaret-ah Rs.8000/- leh Metakhen Centre-ah Rs.10,000/- an sem chhuak a, tanpuina an sem chhuah zawng zawng hi Rs.68,000/- a ni. Champhai Officers Club-te hi DC Pu Sangdingliana hovin an thawk chhuak a, member-te ngenna angin Champhai District MJA member-ten an tawiawm bawk a ni.
VENGSANG INHAMTANG :
Thawhtanni-a 1st Division play-off khelhah Vengsang SC chu an inhamtang hram. He inkhel hi 1st Division League khelh zawh taka point hmu hniam ber dawt Vengsang leh 2nd Division-a point hmu sang ber dawt Tlangsam SC ten CDFA 1st Division-a hmun ruak pakhat la awm inchuhin an inkhel a, 1st half-a Zaremsiama Chhangte goal khung chu Vengsang hian 1st Division-a an awm zui theih phahna a ni ta a ni.
CHAMPHAI NORTH MLA TT ZOTHANSANGA`N A BIAL FANG :
Tunlai hian Parliamentary Secretary Pu TT Zothangsanga chuan a bial a fang kual mek a, Hnahlan tlangdung lam a fan zawh hnuah nimin khan Vengsang, Vengthlang leh Kahrawt te tlawh kualin nizan khan Zote a tlawh leh a, vawiin hian Murlen, Vapar leh Ngur tlawh lehin a bial chhung khuate a tlawh chhuak tawh ang a, naktukah Aizawl panin a chhuk thla tawh ang.
MLPC ACT HMANGIN BAZAR PHIAH TIR :
MLPC Act hman hnuah Vengsang tlangval (a hming thup) chu a vanduai fal deuhah tangin District Court-in he Dan hmanga zu rui a hrem hmasak ber a ni ta. CJM chuan nimin khan hremna tichhuakin ni 2 chhung Tuipui Bazar phiat fai turin a ti a, ni hnih chhung hian darkar 3 ve ve bazar hi phiat fai tura tih a ni.
ni 26.1.2015 (Thawhtanni)
CHAMPHAI-AH VOTERS` DAY HMANG :
Mizoram hmun dangte rualin 24.1.2015 (Inrinni) khan Champhaiah District Election Officer leh DC ni bawk Pu Sangdingliana hovin Champhai DC Conference Hall-ah National Voters' Day hman a ni a. He ni puala thutiam buatsaih sawi rualna hun leh BLO tithate hnena lawmpuina hlan leh EPIC semna te neih a ni bawk.
DC Pu Sangdingliana chuan kum tling tawh vote thlak theite tan electoral roll a hming chuang turin hmalak zel tur anih thu sawiin, inziahluh nachang hrelo leh buaipui dan thiamlo a awm theih avangin 24.1.2015 (Inrinni) a kal te chuan mawhphurhna an neih thu a sawi a. Electoral Roll-a hming ziahluh mai bakah vote thlak ngei tura inhrilhhriat a tul thu sawiin, democracy tha siam turin leh inthlanna felfai leh thianghlim nei thin tur chuan mitinin kan mawhphurhna hlen a, vote kan thlak a pawimawh a ni, a ti.
Khuallian chuan BLO titha panga thlanchhuahte hnenah chawimawina thuziak (citation) a sem nghal bakah kum tlingtharte hnenah PVC EPIC a sem a. 24.1.2015 (Inrinni) hun hi Pu Benjamin Lalzama, Election Officer chuan kaihruaiin, Pu Zoremthara Ralte, AERO leh Champhai BDO ni bawk chuan National Voters' Day puala Chief Election Commissioner thuchah a chhiarchhuak a. Pi Lalrinchhani Ralte, SDC chuan National Voters' Day thuthiam sawi rualna kaihruaiin, Pi Lalhruitluangi, SDC hnen atangin SVEEP chungchanga inzirtirna ngaihthlak a ni bawk.
24.1.2015 (Inrinni) huna thu sawitu dang Pu CC Lalchhuangkima, ERO leh Project Director, DRDA ni bawk chuan kum tling tharte chu mahni chhia leh tha hriatna hmanga ngaihtuahna mumal tak nei rual an nih tawh avangin inthlan hunah pawh midang duh dan nilovin mahni duh dan ngeiin vote thlak thin turin kalkhawmte chu a chah a. Electoral Roll revision a BLO-ten an tih turte tha taka an hlenchhuah avangin lawmthu a sawi bawk a ni.
Champhai District-a Assembly Constituency pangaah hian vote thlak thei mi 79,550 an awm a. Hmeichhe voter hi 39,940 awmin, mipa voter aiin 330-in an tam a ni. 24.1.2015 (Inrinni) a BLO titha thlanchhuahte hi Pu Ramfangliana, Teacher, Khawkawn M/S; Pu F. Khawlkunga , Headmaster, Lungvar P/S; F. Lalramliana, Headmaster, Hmunhmeltha M/S; C.Thangvuka, Teacher, R. Hranga H/S leh F. Lalramliana, Headmaster, Zawlsei M/S-te an ni.
THISEN PEK THEIH HRIH LOH :Champhai District Hospital ah Blood Bag an neih tam loh avangin a huhoa thisen pek ang chi, Blood Donation Camp ang chi chu an kalpui thei rih lo.
Medical Superintendent Dr. Lalnuntluangi Khaingte hnen atanga thu kan dawn danin, tunlai hian District Hospital ah hian Blood Bag an ngah tawk loh aangin Blood Donation Camp ang chi an ti thei rihlo a. Blood Bag hi he damdawi in hian a intum chawp mek a, mi thil phal leh tlawmngai bakah Champhai North Bialtu MLA ten Blood Bag an lei sak a, Blood Bag intum chawp turin tumah an la ti ngai lo. Hetihlai hian damlo a mamawhte tan an mamawh dan ang zelin pekchhuah a ni a, an mamawh dan leh a tlachawp ang zelin thisen hi lak leh pekchhuah a ni a. Private Hospital te hnenah pawh an la pechhuak mek zel bawk. Thil hriatsual palh leh thudawn sual palh awm thei a nih avangin mipui lam pawhin a nihna dik tak hre tura zawhchian zel ni thei se a duhawm hle tih Medical Superintendent chuan a sawi bawk.
HRUAITU THAR INHLAN NA HUN HMANG :Inrinni khan YMA Sub-Hqrs. Champhai Office, Tlangrawtah Kum 2015 YMA Sub-Hqrs. Champhai hruaitute leh thuthmun Branch hruaitu tharte inhlantharna neih a ni.
He hun hi Pu VL Chama Hnamte, President, SYMA, Champhai chuan a kaihruai a, Thuthmun Branch 24 atanga hruaitu 144 atangin hruaitu 91 an kal a, Executive Member 10 atangin 6 kalin, Office Bearers, YMA Sub-Hqrs. te an tel kim thei a ni. F. Lalrinmuana, Secretary, SYMA, Champhai kaihhruainain YMA thuthlung sawirual a nih hnuah hriatu tharte inhlanthar nan Tawngtairualna hun hman a ni a, hemi hnu hian PC Zohlira, SEC Member hnen atangin fuihna thu ngaihthlak ani a. PC Zohlira chuan kalkhawmte chu hruaitua thlangtu Member ten an thlanchhan hlentu nih tum tur leh a tul dan anga mahni hna pawimawh pawh kalsan ngam tur te, YMA leh khawtlang tana ke pen thin turin a chah a. Hruaitu te hi chanvo bik nei a thlan kan nih angin kan chanvo theuh hlenchhuah a tul a, kan chanvo baka inrawlh loh thiam pawh a pawimawh hle a ni, a ti a. Chhiatni ah memberte uaptha tur leh huikhawm taima tur te, YMA Sub-Hqrs. nen inthlunzawm tha tur leh Sub-Hqrs. YMA tha tichaktu ni turin a chah bawk.
Intuaitharna hunah hian chhiatni a kan thumal hman thin dilo thenkhatte inhriahfiah in , a dik zawk hmang tura inhrilhfiahna leh inzirtirna H. Lianruma hnen atangin ngaihthlak a ni a. Executive Committee in a chhawpchhuah, Thuthmun Branch YMA Office Bearer te tana One-Day Volleyball Tournament neih paha intihhlimna buatsaih a rawtna chu sawiho a nih hnuah tihhlawhtlin nise, an ti a; a hun leh hmun chu YMA Sub-Hqrs. Office Bearer te kuta dah a ni.
Tin, he mi ni hian Branch hruaitu kalkim Branch 8 (pariat) te hnenah lawmman atan Silpouline (YMA Colour) pek an ni bawk
DAWR THEIH LOH ANG :
Naktuk Thawhlehni hian Lalrinchhani Ralte, SDC, Kolasib lama insawn tur chu Champhai DC Staff ten LAD Picnic Sport-a a thlahna hun an buatsaih dawn avang leh DC Office Staff Welfare hruaitu thlan nghal a nih dawn bawk avangin naktuk chawhnu lamah DC Office chu dawr theih a ni dawn lo tih thu dawn a ni.
RUANTLANG 1ST DIVISION AH INHLANGKAI :
Inrinni khan Champhai District Football Association buatsaih 1st Division leh 2nd Division Screening Tournament chu khelh zawh niin Zoremthara Ralte, BDO Champhai chuan khuallian niin a hmanpui.
Khuallian chuan thusawiin, Final khelte chu rilru thianghlim tak pua khel turin a chah a, engdinhmunah pawh ding se lawmthiam zel turin a fuih bawk. Inrinni khan 2nd Division leh 1st Division Final Match khelh a ni a, 2nd Division ah hian Ruantlang GSA chuan 4-0 in Tlangsam SC chu hnehin 1st Division Club ah an in hlangkai a. Tlangsam SC hian 1st Division Club Vengsang SC nen vawiin hian Playoff Match an khel leh ang a, heta chak zawk hian 1st Division an kai leh dawn a ni. 1st Division Final Match ah Zion Veng Sc chuan Zotlang GSA chu 2-1 a hnehin tun tournament a Champion an ni ta a ni.
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 57.96)
Diesel : Tanky Full (Rs. 47.77)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 23.1.2015 (Zirtawpni)
CHAMPHAI-AH MIPUI CHHANCHHUAHNA KAWNGZAWH :
Mizoram hmundang rualin nimin khan MNF Champhai Joint Block buatsaihin Mipui chhanchhuahna kawngzawh neih a ni.
Kawngzawh hi Vengsang kawn atanga tanin Bethel kawnah tihtawp a ni a, kawngzawhtute chuan Confress Sawrkar chu sum enkawl thiam lo, mi rethei rawktu, nuam tawl sawrkar, dan leh thupek kenkawh kawnga hlawhchham leh ranri venghim zo lova puhin bang tura an duh thu an au chhuahpui a. Sawrkarin uchuak taka chhiah a tipung te, buhfai man a tisang te, thisen bag mana Rs. 550 a lak te bakah tui leh Electric bill tihsan a ni te an duh loh thu an auchhuahpui bawk.
Mipui chhanchhuahna kawngzawhah hian Dawrkaikawn leh DK Traffic Point-ah Lalrintluanga Sailo, MNF Gen. Secretary chuan thu sawiin, ram puma Chhanchhuahna kawngzawh neih a ngai hi hnam angin mualpho thlak kan ti a, mahse Congress Sawrkar hian mi rethei zawkte tan harsatna a siam avangin loh theih lova neih a ngai ta a ni, a ti a.
MNF Gen. Hqrs. Secretary Ropuia pawhin Bethel kawnah thu sawiin, Congress sawrkar hi kawng engkimah a hlawhchham a, MNF Sawrkar laia kawng hrang hranga hmasawnna awm chu a chhunzawmna hmuh tur a awm lova, MNF in cheng Vaibelchhe tel a sawi chhuah laiin Congress sawrkarah chuan vaibelchhia lanna chu sum lapse ah chauh a ni, a ti a. Congress Sawrkar chu MNF thil tih hnawk thintu angin insawi fihlim tum mahse, an buaina chu anmahni tihhnawkah zawk a ni, a ti.
VENGTHLANG NORTH S/C RELEGATE :
CDFA 1st Division League chu nimin khan khelh zawh niin, Vengthlang North SC chu 1st Division atangin2nd Division ah an tla fel a; Vengsang SC chu 2nd Division Screening neih mekah Runner Up nen Republic Day ah Play Off khelin an chaklo a nih chuan 2nd Division ah an tla thla veleh dawn bawk.
Nimin khan 1st Division League hi khelh zawh niin, nimin khan Kanan leh Vengsang chu 1-1 in an in draw a, Zion Veng in Zotlang chu 2-0 in an hneh bawk. Nimin 2nd Division inkhelah Tlangsam in Chhungte chu 3-1 in an hneh a; Ruantlangin Vengthar chu 4-2 in an hneh bawk.
REPUBLIC DAY ATAN :
Republic Day hmang tura inbuatsaihna chu ngawrh taka kalpui chhoh mek a ni.
Champhaiah chuan Repubic Day hi Chhangphut Field ah hman tur a ni a, Champhai District Bawrhsap Sangdingliana, IAS chu khuallian a ni ang. Tunlai hian Champhai DC Office chu he ni pawimawh tak hmang tur hian inbuatsaihna kalpui mekin tih tur tul ang te an zofel hnai tawh a, march past contingent te pawh ngawrh takin an inbuatsaih mek bawk.
ZU IN TUM PUNG ZEL E :
Champhai Excise Office a zu leh phalna permit dilna form chu nimin khan 49 ten lachhuak lehin Champhai a dilna Form lachhuak hi a vaiin 1301 an tling chho ta.
TUIALHTHEI DINHMUN :
MIZOFED : (6:00 AM - 7:00 PM)
Petrol : Tanky Full (Rs. 57.96)
Diesel : Tanky Full (Rs. 47.77)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 22.1.2015 (Ningani)
CHAMPHAI BLOG-IN NAUPANG THISEN CANCER TANPUI :
Champhai Thalai internet hmang awmkhawmna Facebook Group pakhat Champhai Blog chuan Lalnunmawii (Kum 5) d/o Lalchhuanawma, Khawhai khua Thisen Cancer vanga District Hospital Champhai a awm chu vawiin ni 21.1.2015 (Nilaini) hian Champhai Blog atanga an sum thawh khawm Rs. 14,000 chu hlan a ni ta. Lalnunmawii hi vawiin hian a pa in an khaw lama haw phei pui a tum a. Thla tharah Aizawl lamah inentir turin an kal dawn a ni.
Lalnunmawii te hi Unau pathum niin amah hi a upa ber a ni a. An milai hi a boral tawhin tunah hian a nau thla 9 mi neiin a nu in Khawhaiah tunah hian a awmpui mek a. Champhai ah hian a pa nen inenkawl turin an rawn phei a ni.
ZU IN TUM PUNG ZEL :
MLPC Act hnuaia mimal Zu in phalna Permit dilna Form chu Champhai Excise Office pekchhuah chunzawm zel a ni a, nimin khan form hi mi 79 in la chhuak lehin tihian Champhai atanga diltu ringawt pawh mi 1252 an tling ta.
ADMIT CARD LAM THEIH :
Thla thar February ni 5 a DP&AR hnuaia Assistant Grade lak tura Competitive Centre a Exam tur mi 150 tan DC Office ah Admit Card a lak theih a, kohna hmu lote pawhin ngaihven tho tur a ni. Admit Card hi tunkar chhunga lak fel tur a ni.
TUIALHTHEI DINHMUN :
MIZOFED : (6:00 AM - 7:00 PM)
Petrol : Tanky Full (Rs. 57.96)
Diesel : Tanky Full (Rs. 47.77)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 20.1.2015 (thawhlehni)
KANGMEI VEN HAPTA HAWNG :
Nimin khan Champhai District-ah Ramkang Ven Hapta hman tan niin, a hawnna inkhawm, Champhai Venglai Community Hall-a buatsaihah Champhai DC Pu Sangdingliana chu Khuallian a ni a. “Ramngaw, hnim leh nungchate ngaihsak lova, a tichereu zawnga kan kal chuan keini mihringte zawk hi a tuar nasa ber tur kan ni a, kan tu leh fate nitin inrelbawl dan tur thlengin kan khawih khawlo thei a ni”, a ti.
Pu Sangdingliana chuan a sawi zelnaah ramkangin pawi nasa tak a thlen thin thu leh, a pawizia hriatfiah kawnga mipuite pawhin hma kan sawn chhoh hret thu a sawi a. Fire Prevention week pawh hman a nih chhung chauh mai nilova, a hapta ral hnu ah pawh ramkang laka inveng reng turin hmalak theuh tur a ni, DC chuan a ti a ni.
Nimin hun hi Champhai DFO Pu Vanlalchuailova chuan kaihruaiin, ramkang laka venhimna hna thawh chu Forest Department leh tlawmngai pawl thenkhatte chauh hna pual a nih loh thu leh, mitinin mawhphurhna kan nei a, fimkhur kan zir a pawimawh thu a sawi. He huna thusawitu dang Pu VL. Chama Hnamte, President Sub-Hqrs. YMA chuan ram chhanhim leh ram tihhmasawnna hna thawk turin pawisa lut tur mitmei chunga hlawhfa rilru pu lovin, thahnem ngai taka inpawhna tha tak nena thawk zawk tur kan ni, a ti a ni.
Fire Prevention Week hawnna inkhawmah hian Sorkar office hrang hrang hotute leh khawtlang hruaitute leh chanchinthar lakhawmtute bakah Primary leh Middle School zirtirtute leh naupangte an tel a. Hun hi Pu PC Laltanpuia, ACF in lawmthu sawiin a khar a ni.
MLPC DAN THAR CHAMPHAI-AH ZIRHO :
Nimin khan Excise & Narcotics Stations, Champhai ah MPLC Act 2014 dan leh Breath Analyser hman dan zirho a ni.
He hun hi Excise & Narcotics Champhai OC Ngurthanzama Sailo chuan a kaihruaia, Excise & Narcotics Champhai, Champhai Police leh Traffic Police leh MLPC Act. 2014 dan leh Breath Analyser (Zu in leh in lo test na) hman dan te zirho a ni a. He MLPC Act dan hi Champhai District chhunga Enforement Agency Excise & Narcotics Dept., Police leh Traffic Police te hian fir leh khauh taka ken kawh tur a nih thu an sawi a. MLPC Act. in zu rui leh dan bawhchhia te hrem theih an nih dan te leh a hrem dan tur te inhrilh hriat a ni bawk. He dan zirhona hun hi Champhai Excise & Narcotics Superintendent leh Champhai Police Addl. SP ten an hmanpui a ni.
He MLPC dan tharah hian phalna nei lova zu zawrh, zu siam, zu kawl leh a siamna hmanrua kawlte chu hram theih an ni ang a, hei bakah hian zu in phalna nei pawhin ruihbuai leh buaina siam te, bengchheng siam te, vantlang tana hnawksaka awmte chu dan kalh a nih dawn avangin man theih an ni ang a. A hremna pawh MLTP Act aiin a na zawk dawn a ni. Dan bawhchhia te chu thla khat atang a kum hnih thleng tan tir theih an nih dawn bakah pawisa Rs. 1000 atanga Rs. 5000 thleng chawi tir theih an ni ang a, vantlang hmun tifai tura hrem theih an ni bawk ang. Hei bakah hian Vantlang hmuna zu ruite leh rui chunga motor khalh pawh hrem theih an ni dawn bawk.
ZU IN TUM PUNG ZEL :
Champhai Excise Superintendent Office a Zu in/lei phalna permit dilna Form pekchhuah mekah nimin khan mi 61 ten lachhuak zui lehin, dilna form hi 1116 lakchhuah a ni tawh.
TUIALHTHEI DINHMUN :
MIZOFED : (6:00 AM - 7:00 PM)
Petrol : Tanky Full (Rs. 57.96)
Diesel : Tanky Full (Rs. 47.77)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 17.1.2015 (Inrinni)
GENESARET FREE CLINIC :
Mes-Aim Adventist Hospital a thawk Dr. Benjamin Lalramchhuana leh Pu Rorelliana, Aizawl Tuikual a mi MS Drug Store neitu tangrual chuan nimin khan Gnesaret Gospel Home a naupangte tan Free Clinic an buatsaih. Dr. Benjamin-a hian nimin khan Genesaret a naupang 30 chuang bakah he home bula awm mi harsa zual bik naupang 3 pawh an en tel bawk a, Pu Rorelliana hian a thlawnin damdawi a sem nghal bawk a ni. He Free Clinic hi tukin zing dar 7 hian chhunzawm leh a ni ang.
ZU LEI PHALNA :
Mizoram sawrkarin MLPC Act hnuaia mimal Zu in phalna tur permit dilna apekchhuah chu kalpui mek ani a, Champhai Excise Office atangin nimin khan diltu mi 90 awm lehin tunah hian Champhai atanga Zu permit neih tum zawng zawng hi 1055 an tling tawh a ni.
MISSIONARY LA FEL :
Ramthim veitute, Champhai Hqrs. chuan Nl. K. Lalrammawii d/o Chhunthangvunga, Bulfekzawl chu Missionary atan an la fel a, a ni hi Tripura Synod Mission Field ah a awm dawn a, February thla chhung hian a zawm fel ang. Ni 25 Pathianni chawhnuah Electric Presbyterian Kohhran Biak In ah tirhchhuahna leh thlahna hun hman a ni ang.
TUIALHTHEI DINHMUN :
MIZOFED : (6:00 AM - 7:00 PM)
Petrol : Tanky Full (Rs. 57.96)
Diesel : Tanky Full (Rs. 47.77)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 16.1.2015 (zirtawpni)
CHAMPHAI DISTRICT FINAL E/ROLL TLANGZARH :
Nimin chawhma khan Mizoram hmundang rualin Champhai District Final Electoral Roll, 2015 chu DC Conference Hall, Keifangtlangah tlangzarh a ni a, Champhai District chhungah vote nei 79550 an awm.
Electoral Roll tlangzarhna inkhawm hi Pu Sangdingliana, IAS, Champhai District DC leh District Election Officer ni bawk chuan a kaihhruai a, thusawiin DEO chuan, e-roll ennawnna hi kum tin kalpui thin a ni a, kumina e-roll ennawnna pawh hi nikum October atang khan kalpui tan niin sorkarin tlangzarh hun tura a ruata peihfel theih a ni chu a lawmawm hle a ni, a ti a, e-roll felfai tak kan neih theihna tura thawktu ERO, AERO, BLO, Political Party leh tlawmngai pawlte hnenah lawmthu a sawi a, Final Electoral Roll, 2015 hi a tlangzarh nghal a ni.
He hunah hian Pu Benjamin Lalzama, Election Officer chuan Special Summary Revision of Electoral roll neih dan tlangpui report a pe a, Champhai District-ah roll-a lut thar punna zat tamna ber chu Champhai South a nih thu tarlangin, an punna zat 2.36% chu India ram hmun dang ngaihtuahin a tam lo hle a ni, tiin a sawi.
Final Electoral Roll, 2015-ah hian Champhai District-ah vote nei 79550 an awm a, e-roll hmasa atanga a punna zat chu 1217 niin hei hi 1.55% a ni. Champhai District-a Assembly Consitituency-ah 23 Champhai South A/C-ah voters tam berin 17463 an awm a, e-roll hmasa atanga an punna chu 334 niin hei hi 1.95% a ni. 21 Lengteng A/C ah chuan e-roll tharah hian vote nei 16426 awmin an punna zat chu 109 (0.67%) a ni a. 22 Tuichang A/C ah chuan vote nei 15273 an awm a, an punna zat chu 234 (1.56%) niin, 24 Champhai South A/C ah chuan vote nei 16164 an awm a, an punna zat chu 373 (2.36%) a ni. 25 East Tuipui A/C ah chuan vote nei 14224 an awm a, an punna zat chu 167 (1.19%) a ni.
REPUBLIC DAY HMAN DAN TUR REL :
Nimin khan Champhai DC Pu Sangdingliana kaihruaiin Champhai I&PR Conference Hall-ah Republic Day 2015 lo thleng tur hman dan tur rel a ni.
Republic Day lawmna pui ber chu Chhangphut Field-ah zing dar 10:30 AM a neih tura ruahman a ni a, At Home function chu Jericho Garden, Keifangtlangah buatsaih a ni ang. Hemi ni puala department hrang hrangte mawhphurna ruat fel niin, Home leh Hospital thilpek hlan dan tur te ngaihtuahho a ni bawk.
Nimina Republic Day hman dan tur relna ah hian Department hrang hrang aiawh, chanchinbumi, tlawmngai pawl aiawh leh infiamna lam pawl aiawhte an tel tha hle a ni.
KANGMEI CHUNGCHANG COMMITTEE NEI :
Nimin chawhnu khan Champhai DC Pu Sangdingliana kaihruaiin Champhai District Level Fire Prevention Committee chu I&PR Conference Hall-ah January ni 19 - 24, 2015 chhunga ‘Ramkang Ven Hapta’ hman dan tur rel in an thukhawm.
DC Pu Sangdingliana chuan ramkang tur laka inven kawngah hma kan sawn zel cu thil lawmawm tak a nih rualin inzirtir belh zel a la pawimawh thu a sawi a. Meeting ruahman dan chuan January ni 19, 2015 chawhma dar 11:00 ah Champhai Venglai YMA Hall-ah mi thlan bikte hovin Fire Prevention Week 2015 hawnna in khawm neih tum a ni a.
Ramkang veng hapta puala inhrilhhriatna (awareness campaign) kalpui dan tur chungchangte, chak zawka District huamah hmalak a nih theih nan VC member te leh NGO hruaitute nen inkawhona neihte, meilam sial chungchangte, ram tikang an lo awm palh a hremna lekkawh dan te leh District chhunga ram kang ven kawnga hna thawk tha khua panga thlanchhuah chungchangte nimin meeting ah hian sawiho a ni bawk.
SMDC MEMBER TE TAN TRAINING BUATSAIH :
Nimin khan I&PR Auditorium, CHANEM-ah RMSA Champhai District hnuaia SMDC Member-te member-te tan ni 2 awh tur training buatsaih a ni. He hun hi Pu C. Hualrikhuma, Dy. DPC, RMSA, Champhai chuan a kaihruai a, thusawiin zirnain hma a sawn dawn chuan NGO te tan lak a ngai nasa a, School chawlh kan ngah lutuk hian zirna nasa takin a titlahniam a, hei hi kan tihbo a ngai a, School Calendar a chawlh kan neih bak chu chawlh kan neih belh tur a ni lo a ti a, kan fate zirna kawngah nu leh pa leh khawtlang hruaitute kan inthiarfihlim lutuk chu thil pawi tak a ni a, zirtirtu, nu leh pate leh khawtlang hruaitute kan tan ho a ngai ani a ti bawk.
Khuallian DEO leh DPC, RMSA charge la mektu Pu C. Lalbiakzaua pawhin thu sawiin SMDC thil tum ber chu zirlaite tihhmasawn a ni a, Committee members te hian kan nihna kan hriatchian a ngai a, zirlaiten zirna tluantling an neih theihna turin hma kan la tur a ni a, zirlaite chungah hian mawhphurhna sang tak kan nei tih kan hriat reng a tul a ni a ti.
Khuallian chuan SMDC memberts te chu khawtlang leh ram tan theihtawp chhuah turin a sawm bawk. He trainingah hian Samuel Lalrinzuala Chhangte, RMSA Coordination (Finance) leh Dr Lalsangliani RMSA Coordination (Common Intervention) ten Accounts chungchangah zirtirna an pe a, Champhai District chhunga Govt. H/S leh RMSA H/S te an kal tha hle a ni.
VAWIINAH FINAL :
Tuipuiral huam chhunga khaw hrang hrang Football leh Volleyball inelna buatsaih chu vawiin hian Final khelh a ni dawn a, Chawhma dar 10 ah Volleyball Final hi khelh tur niin Khawbung leh Vaphai an intum ang a, Football Final ah Farkawn leh Samthang an intum ang.
407 CHESUAL-AH 2 THI :
Niminpiah tlaia Vangchhia a 407 Truck chesual ah mi 2 an thi. He motor hi bawlhhlawh paih turin Vangchhe daiah a tlan a, an inherkhualnaah kawng thlang lamah a tlan liam ta a ni. Motor ah hian mi 2 an chuang a, pakhat zawk Hmingthanpuia (17) s/o Pi Nunengi chu a hmunaha thi nghal a, Driver Darrodenga h/o Rinlawmi chu Champhai lam rawn panpui niin Champhai an rawn thlen hmain a boral veleh a ni.
TUIALHTHEI DINHMUN :
MIZOFED : (6:00 AM - 7:00 PM)
Petrol : Tanky Full (Rs. 60.32)
Diesel : Tanky Full (Rs. 49.94)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 14.1.2015 (nilaini)
KANGMEI AVANGIN KUM 2014 CHHUNGIN RS. 21,12,800 KANG RAL :
Champhai SP hlui leh Superintendent of Police, Fire & Emergency Services Dept. C. Lalthanmawia chuan nimin khan Champhai rawn tlawhin Circuit House ah thuthar thehdarhtute a kawm.
C. Lalthanmawia chuan nikum 2014 a Champhai District inkangmei a tawrh dang tarlangin, Champhai District ah chuan in kang leh ram kang tum riat a awm a, heng kangmei chhuak atang hian Rs. 26,12,800 man hu vel bungrua leh ramngawa kang chhia a, mi pakhatin nunna a chan bawk a ni, a ti a. Champhai khawchhung bikah chuan in kang hi tum 5 leh ramkang tum 8 thlengin mi pakhatin nuna a chan a, bungrua Rs. 21,12,800 man hu vel a kang chhe bawk ani, a ti. Fire & Emergency Services Dept. chungchang sawiin, Fire Services Dept. hi Police enkawlna hnauiah awmin Director in a thutchilh a, rikrum thil hrim hrima che chhuak tur niin chung zingah chuan kang thelh hi a hnathawh langsar ber a ni a. District hrang hranga hnathawk tur hian tunah hian mi 172 an awm mek tih a tarlang a. Hnathawktu hi an indaih lo hle tih sawiin, nikum June thla atang khan Mizoram Fire Services Act 2013 hman tan a ni a, he dan hnauiah hian in sa thar tur reng rengin mipui tan pawimawh tak, kangmei laka himna tur dan chu an zawm ngei tur a ni a, chumi tel lo chuan in sak theih a ni dawn tawh lova, heihi AIzawlah chuan hman chhoh mek a ni, a ti bawk.
C. Lalthanmawia chuan kangmei laka mipuite fimkhur a tul thu sawiin, kangmei chhuah chhan hi a tam zawk chu mipuite fimkhur loh vang a ni a, mei kan chhem kan tihmit that loh avanga kangmei chhuak te, gas leak kan ngaihthah atanga kangmei chhuak te hi bungrua leh nunna thlenga chhiatna thlentu kangmei chhah chhan tlangpui a ni a. Chuvangin kangmei chhuak tur veng kawngah mipui kan fimkhur zual a ngai a, kangthelh nikhuaah Fire Station chu a rang thei ang bera hriattir thin tur leh kangmei chhuah palh thulha invenna tur chhungtinin kawl a tul thu te, kangthelh motor in hetiang rikrum thila awlsam zawka tui a hman zawh hnua a thun lehna mai tur tui dahna hmun siam a tul tih a tarlang tel bawk.
Thutharthehdarhtute chuan Champhai a Fire Dept. te chu kangmei chhuah thulha darkar 24 chhung duty an nihzia tilangin a rang thei ang berin kangmei chhuahna hmun an thlen thin thu te sawiin Fire Dept te inpekna avang hian Champhaia kangmei chhuak tam zawk chu thil pawi zawk a thlen hmaa thelh mih a lo nih tawh thu te an sawi a ni.
Fire & Emergency Services Dept. SP hi Lalringliana Pachuau, SDPO; F. Lalchhandama, Champhai Fire Station Officer leh H. Lalrinfela, RO ten an tawiawm a ni. C. Lalthanmawia hian nimin ek khan Champhai Fire Station ah inspection a nei a, DC Complex hluia Rs. nuai 180 senga Fire Dept building sak mek pawh tlawhin, he building hi kumin APril thla bawr vela luah theih tura peihfel beisei a ni. SP hian Champhai District Fire Sept. te chu PHE in hmun hrang hranga Water hydrant an siamte hman tangkai theih tura ngaihven tur leh, Champhai khawpui chhunga Furniture leh Motor ke zawrhna leh siamna dawrten kangmei chhuak laka himna tur Dan an zawm em tih te enfiah turin a hrilh bawk.
ZU IN CHAK PUNG ZEL :
Champhai Excise Office atanga Zu lei phalna Permit dilna lakchhuah zel niin nimin khan 158 lakchhuah leh niin, nimin thlenga permit dilna lachhuak chu mi 778 an tling chho ta.
CDFA 1ST & 2ND DIVISION INELNA TAN :
Nimin khan Champhai District Football Association buatsaih First Division leh Second Division Screening Tournament chu Chhangphut Field ah khelh tan a ni.
Nimin inkhelah hian 2nd Division match thum khelh niin, match hmasa berah Kahrawt SC chuan 4-0 in Electric SC an hneh a, Vengthar SC 5-2 Venglai SC, Hmunhmeltha 4-1 Vengthlang SC.
Hei bakah hian 1st Division Match inkhel result : Venglai SC 3-1 Zion Veng SC
Tukin zing dar 10 hian he Screening Tournament hi khleh chhunzawm lehtur niin Match hmasa berah 2nd Division atangin Vengthlang SC leh Vengthlang N’ SC ten an khel ang a, vawihnihnaah Kahrawt SC leh Bethel FC ten khel velehin chawhn udar 1 ah Chhungte SC leh Ruantlang SC ten an khel ang. Vawiin hian 1st Division Match khat a awm leh dawn a, dar 2:30 ah Vengthlang N’ SC leh Kanan SC ten Match hnuhnung ber an khel ang.
TLANGZARH ANG :
Naktuk chawhm dar 11 hian DC COnference Hall, Keifangtlang ah Champhai District chhunga Final Electoral Roll 2015 chu tlangzarh a ni dawn tih thu kan dawng.
KARATE TAN ANG :
Champhai District Karate Assn. chuan naktuk, ni 15.1.2015 atang hian Karate zirna an tan leh tawh dawn. Tunlai hunah mahni invenna lam thiam a tul tawh avangin hetiang lam ngaihvente tan zing dar 6-7 inkarah CHANEM Ground Floor ah ngaihven theih a ni e.
TUIALHTHEI DINHMUN :
MIZOFED : (6:00 AM - 7:00 PM)
Petrol : Tanky Full (Rs. 60.32)
Diesel : Tanky Full (Rs. 49.94)
RD PUMP : (6:00 AM - 6:00 PM) Sunday Close
Petrol : Two & Three Wheeler Rs. 500/ Car chin chunglam Rs. 1000
Diesel : Nil
ni 13.1.2015 (thawhlehni)
CHHIAH LALUT TAM :
Champhai Taxation Dept. chuan nikum chhung khan chhiah hrang hrang atangin Rs. 12,84,80,987 an hmu.
Chhiah hi VAT atangin a lut hnem ber a, Rs. nuai 1161, sing 1 leh 923 lutin Entertainment Tax atangin Rs. 33,15,730 a lut a, Petrol and Oil Tax atangin Rs. 90,54.334 a lut a, nikum January atanga December thla thlenga Champhai District-a Taxation Dept. in chhiah an hmuh zat chu Rs. 12,84,80,987 a ni.
CASE 320 ZIAKLUT :
Kum 2014 chhug khan Champhai POlice Station ah Case 320 ziah luh niin Chargesheet 204 an nei.
Champhai Police Station ah kum 2014 chhung khan Case 320 ziah luh a ni a, rukruk case ziaklut tam berin 66 ziah luh a ni a, tualthat case 9 leh tualthat tum case 3, pawngsual case 22 ziahluh a ni bawk. Case 320 ziahluh zingah hian chargesheet 204, Final report 5, thubuai chhui mek 116, pawikhawih man 39 an nei a, hei bakah hian thubuai kal mek 165 an nei bawk.
KAWNG SIAM TURIN INBUATSAIH TAN :
Champhai leh Zokhawthar inkar kawng highway a siamna tur chu thawhtan thuai turin hmalak mek a ni.
He kawng hi World Bank sum hmanga siam niin Km 30 bawr vel khawih tur a ni dawn a, hna hi tan theih thuai tura ruahman ani. He hna Rs. Vbc 137 senga thawktu tur atan hian TARMAT Ltd. Mumbai a Headquarters nei chu thlan fel a ni tawh a, Contrator hian tunlai hian kawng laih dan tur an enfel mek a. Mualkawi thlenhma in Tarmat Ltd. te hi tunah hian an inkulh mek a ni.
MI 619 ZU IN TUM :
Zu lei phalna Permit dilna pekchhuak mekah Champhai Excise Office ah nimin thleng khan Form lachhuak chu mi 619 an ni tawh.
VC HRAN NEI DAWN :
New Hruaikawn chu tunhnai khan Village Council hran a inrelbawl turin Sawrkar chuan ruahmanna a siam.
MJA LEH SP :
C. Lalthanmawia, SP, Dire & Emergency Services chuan vawiin chhun dar 1:30 hian Champhai Circuit House ah MJA Champhai District Member te thingpui inpui paha inkawmhona hun hmang turin a sawm a, Member te kim taka kal turin MJA chuan a hriattir.
TUIALHTHEI DINHMUN :
MIZOFED : (6:00 AM - 7:00 PM)
Petrol : Nil/ Chawhnu lamah beisei (Rs. 60.32)
Diesel : Tanky Full (Rs. 49.94)
RD PUMP : (6:00 AM - 6:00 PM) Sunday Close
Petrol : Two & Three Wheeler Rs. 500/ Car chin chunglam Rs. 1000
Diesel : Nil
ni 12.1.2015 (thawhtanni)
CDFA MEETING :
Inrinni chawhnu khan Champhai District Football Association (CDFA) chuan Chhangphut Field ah Executive Committee an nei.
He hun hi C. Hualrikhuma, CDFA President chuan a kaihruai a, Chhangphut Field enkawltu Chowkidar chungchang relin Chhangphut Field enkawltu tur hian mumal taka ruat nise, an ti a. 1st Division Tournament leh 2nd Division Screening Tournament neih tur an thlirlawk bakah, Zone Football Tournament siam ngei nise, an ti a. A hun tur chu Committee leh hun a rel that leh turah an dah. Hei bakah hian Field hmang thin ten a hun takah hman thin nise an ti a, tlai lama hmang ten dar 4:30 ah FIeld khar a nih thin avangin hotute leh field chowkidar te zahthiam hram hram turin an ngen bawk.
2014 EXCISE REPORT :
Champhai District Excise & Narcotics Department chuan kum 2014 chhung khan MLTP Act hnuaiah thubuai 157 ziak lutin NDPS Act hnuaiah thubuai 38 ziahluh a ni bawk.
Kum 2014 chhung khan Zu litre 3890.400 an man a, zu bilhlai tin 2481.500, Dawidim Gram 7900, sap zu 63, Beer Bottle 69 leh Beer Can 7207 an man a, hei bakah hian Pot 229 leh motor 19 an man bawk. MLTP Act hnuaiah hian thubuai 157 ziak lutin mi 158 man ani bawk. Kum 2014 chhung khan Heroin Gram 365,650; Ganja kg 168.500; Alprazolam tablet 45 an man, ADPS Act hnuaiah thubuai 38 ziak lutin mi 32 an man bawk.
PAVALAI TEN THIANFAI :
Champhai Vengthlang Pavalai te chuan tukin zing khan Pu Chalbawia In bul leh Vengthlang Biak In inkar kawrh thenfai hnatlang an nei a. Member 20 bawr vel an thawk chhuak a ni.
LPG THUTHAR :
Mizofed LPG Office, Champhai a Gas Card a hming siam that, hming thlak ngaite tan tunlai hian hun hawn mek a ni a. Amamawh tan Cylinder Trolley (Gas bur nawrna) tha tak pakhat Rs. 2850 in lei tur an bei bawk.
PIANGLAWMA KAN CHAN :
Ni 11.1.2015 (Pathianni) chawhma dar 11:40 khan Pu C. Lalpianglawma (42) s/o Pu C. Vanlalzawma (L) chu pumna avangin an mahni chenna in Champhai Electric Vengah a boral.
Pu C. Lalpianglawma hi mi tlawmngai tak leh Mizo pa tak a nih bakah Champhai leh Mizoram tan Football khelin a lo zin chhuah bakah Champhai leh Mizoram ti hmingtha tute zing a mi a ni. Hetiang mi kan chhan ta mai Champhai tan chuan thu lungchhiat thlak tak mai a ni.
Pu C. Lalpianglawma hi Ruantlang lal Pakeia thlah te zinga a mi a ni bawk.
TUIALHTHEI DINHMUN :
MIZOFED : (6:00 AM - 7:00 PM)
Petrol : Nil (Rs. 60.32)
Diesel : Tanky Full (Rs. 49.94)
RD PUMP : (6:00 AM - 6:00 PM) Sunday Close
Petrol : Two & Three Wheeler Rs. 500/ Car chin chunglam Rs. 1000
Diesel : Nil
ni 10.1.2015 (Inrinni)
MED AIM AH REHABILITATION :
Med Aim Hospital, Zotlangah hun reilote ah Zu avanga buai te tan Rehabilitation Care a hawng dawn. Rehabilitation Ward ah hian khum 10 dah phawt a ni ang a. Library, counselling room leh sharing room te dah ani ang. In enkawl hun chhung hi ni 10-15 vel tura ruahman ani tih thu dawn a ni.
FORM LA MEK ZEL :
Sorkarin MLPC Act kalpui a tumna kal mekah kar hmasa atang khan zu leh phalna license dilna form chu Mizoram hmun hrang hrangah lak chhuah a ni a, Champhaiah pawh form hi pek chhuah niin Zirtawpni thleng khan form 452 hralh chhuah tawh a ni.
ADDL. SP THAR :
Champhai Addl. SP Lalchawia chu 5th IR Bn. lama sawn a nih avangin Champhai SDPO hlui leh Assl. SP thar VL Lura Hauzel hnenah tunkar Nilaini khan Charge a hlan fel ta.
BPL TE TAN :
SJSRY hnuaiah BPL Family Member te tan Trade hrang hrangah training dil theih a ni a, dilna hi UD&PA Dept. Office, CHANEM Building ah lakchhuah theih niin, ni 16.1.2015 thleng theihluh theih a ni ang.
TUIALHTHEI DINHMUN :
MIZOFED : (6:00 AM - 7:00 PM)
Petrol : Nil (Rs. 60.32)
Diesel : Tanky Full (Rs. 49.94)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 8.1.2015 (ningani)
MANAGERS` MEETING :
Naktuk, Zirtawpni chawhnu dar 2 hian Sports Office CHANEM ah CDFA chuan 1st Division league leh 2nd Division Screening Tournament, tun thla ni 13 atanga Chhangphut Field a khelh turah Tie Draw leh Managers` Meeting a buatsaih dawn a, he hunah hian Club tin aiawh mi pahnih theuh tel tur a ni ang.
First Division ah hian tunah team 6 : Zion Veng SC, Venglai SC, Vengthlang North SC, Kanan SC leh Vengsang SC te an awm a, 1st Division League ah hian Season thara 1st Division a la awm zel tur tihchhianna an nei dawn a ni. 2nd Division ah hian tea thahnem tak an awm bawk a, tun tum Tournament ah pawh hian tel tum team an thahnem hle niin thu kan dawng. Hetihlai hian thla thar ni 27 atangin hawla & Rii Trophy , Inter Village Football Tournament khleh tan a ni dawn a, Champhai District chhunga VC hrang hrangte he Tournament khel tur hian lo inbuatsaih turin CDFA chuan a sawm.
TANPUINA PE :
Vengthlang Branch YMA chuan Kumthar tlaia mi harsate puala Concert an buatsaihna a an sum hmuh chu District Hospital Poor Fund atan Rs.10,000/- chu nimin khan hlan a ni e
LIRTHEI MAN NUAL :
Kum 2014 December thla chhung khan Champhai Traffic Police te chuan dan bawhchia motor 33 an man. Heng motor an man zingah hian Sumo leh Taxi tam berin, dan bawhchhia 7 ve ve an man a, hei bakah hian Bike-3, Auto Rickshaw - 6, Car-2, Pick Up - 3, Scooty-4 leh LPK-1 an man bawk. Dan bawhchhia ten sum an chawi tling khawm zawng zawng hi Rs. 37,000 a ni. Champhai Traffice POlice te hian December ni 15 atang khan No Tolerance ah hmang tan a, kumin January ni 15 thleng a awh ang.
MIPUI LEH PISA LAM INSINGSA CHHO MEK :
Kumthar hnuah a pangngaiin kal chhoh tan leh mek ani a, hmun dang atanga Champhai a Sawrkar hnathawka awm te chuan tunkar chhung hian Champhai an rawn pan khawm mek a, sawrkar pisa zawng zawng chu tunkar hian kumthar atan hawn a ni a, mahse dawrtu erawh an la thahnem lo hle thung.
Hetihlai Addl. DC Zoengsanga thlaktu R. Vanlalsawta chuan charge a la fel tawh a, ERO Benjamin Lalzama nen Election chungchangah meeting neiin an thang mek a ni. Champhai DC Sangdingliana pawh thla 2 chhung training zo fel tawh mahse chhungkaw pawimawh avangin Champhai ah a awm lo bawk. Krismas leh Kumthar chawlh hmanga Champhai a rawn hawte pawh an awmna lam panin an kir leh mek a, sumdawnna lam pawh a pangngaiin a kal chho leh tan tawh bawk. Zirna In te erawh karleh atang khian kumin atan hawn tan tur a ni dawn a, February thla atang khian tun session a kumtawp exam neih chhoh a ni dawn thung.
IIDC ENFIAH ANG :
MIFCO Chairman MLA VL Robiaka chuan nimin khan Champhai a rawn thleng a, vawiin hian IIDC a enfiah ang a, Zirtawpni ah Champhai chhuahsanin Aizawl lam a pan leh ang.
LIVE PHONE IN :
Naktuk zan dar 6:30 atangin CCN Studio ah Civil Service Counselling neih tum a ni a, Resource Person atan Champhai chul chhuak - Lalfakzuali, MF & AS; Lalhruaitluangi, MCS leh Lalrinpuia, MPS te an ni ang. Anmahni kawmna hun, zawhna leh chhanna hun leh Live Phone in neih tum a ni a. he hun hi mipui lam ten lo ngai pawimawh tura ngen kan ni e.
TUIALHTHEI DINHMUN :
MIZOFED : (6:00 AM - 7:00 PM)
Petrol : Tanky Full (Rs. 60.32)
Diesel : Tanky Full (Rs. 49.94)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 7.1.2015 (nilaini)
PS TT ZOTHANSANGA`N TUIPUIRAL ZILAI PAWL GENERAL CONFERANCE HMANPUI :
Food, Civil Suppy & Consumer Affairs leh a dang changtu Parliamentary Secretary TT Zothansanga chuan nimin khan Tuipuiral Zirlai Pawlin Sesih Community Hall-a General Conference Vawi 30-na a hmanpui.
Khuallian Pu TT Zothansanga chuan thusawiin, Khawvel hi boruak chi hrang hrangina tuam a, Information Technology a hmasawnna hian awlsamna leh remchanna tam tak min siamsak laiin kawng lehlamah a tha lo zawnga kan nun kaihhruaitu a ni thei a. Ruihhlovin kn ram min run mek bawk a. Zirlaite tan chuan kan zirlai hlamchhiaha buipui tur thil dang a tam hle a. Mahse heng zawng awng hnuchhawn a, hlawhtlin tuma taima taka bei hram hramtute chu malsawmna dawngtute an ni, a ti a. Mi zawng zawng hi a hlawhtlin theih loh a, a hlawhtling zinga tel thei tura taimakna nena hmalam pan zel turin kalkhawm zirlaite chu a chah a ni.
TT Zothansanga chuan Tuipuiral huam chhunga kawng cheithatna tur chungchang sawiin Champhai leh Khawbung inkar bakah Khawbung leh Biate inkar siamthatna tur sum ruahman fel a nih thu a sawi a. Tunhnaia sawrkarin ration buhfai man a tihsan chungchang pawh sawiin, Champhai leh Khawbung inkar bakah, Khawbung leh Biate inkar siamthatna tur sum ruahman fel a nih thu a sawi a. Tunhnaia sawrkarin ration buhfai man a tihsan chungchang pawh sawiin, buhfaiah hian sawrkarin Kg khatah Rs. 20 dawn a hloh thin a, tuna kg khat Rs. 15 a tihsan pawh hian Rs. 15 vel a la hloh tho a ni, a ti a. kan thenawm state te chuan ration buhfai an lakzat hi an tihniam nasa hle a, chutiang chuan Mizoram sawrkar chuan hmalak ve a tum a ni, a ti bawk.
Nimin Tuipuiral Zirlai Pawl General Conference inkhawm hi CS Zodinsanga, Vice President, TZP in a kaihruai a, an bial huam chhunga HSLC leh HSSLC a fail nei lo School 8 te leh Zirlai tithate hnenah chawimawina an hlan a. Conference hi niminpiah atanga neih tan niin vawiin hian a tiak ang.
VANIS ENFIAH :
PS TT Zothansanga chuan ni 5.1.2015 (Thawhtanni) zing khan Vanlallawma Indoor Stadium tlawhin Stadium chhung ceiling tha lo a endiah.
PS TT Zothansanga hi Champhai District Basketball Assn (CDBBA) hruaitute chuan an tawiawm a, an harsatna tawh mek hi Sports Minister leh Sports Deptt. Director te hnena thlen an tum thu te a hrilh. TT Zothansanga chuan theihtawpa lo bawhzui sak a tum thu CDBBA hruaitute hi a hrilh a ni.
Hei bakah hian Basketball Court a eng an chhit chuan power a heh avangin thlak dan tur kawng zawn a tum thu a sawi bawk.
Nikum November ni 20 a Lirnghing avangin Vanlallawma Indoor Stadium chhawng chung ber ceiling hi a chhia a, ceiling hi chhiat belh maithei dinhmunah a ding bawk a. Hei vang hian lirnghing tuk atang khan Indoor Stadium chhawng chung bera Basketball Court chu hman theih lohvin a awm a ni.
ZU IN PHALNA PECHHUAK MEK :
Zu khapna dan thar Mizoram Liquar Prohibition and Control (MLTP) Act. 2014 hnuaia mimal zu lei theihna permit chu Mizoram chhung District hrang hranga Exxcise And Narcotics Department Office-ah pekchhuah tan a ni ta.
Champhai ah chuan mi 400 bawr vel pe chhuak tawhin vawiin atangin Exxcise And Narcotics Department Office ah dilna hi pekchhuah tur a ni a. Dilna form hi Rs. 20 man tur a ni.
CHAMPHAI-AH LIRTHEI PUNG :
Kum 2014 December thla chhung khan Champhai District Transport Office-ah motor 61 ziah luh niin chhiah atangin Rs. 8,98,094 hmuh a ni.
Nikum December thla chhung khan Champhai District Transport Office ah motor 61 ziak lutin, heng zingah hian Two Wheeler ziak lut tam berin 32 ziahluh a ni, Car 14, Auto Rickshaw 1, Bolero 1, Taxi 7 leh Truck 5 ziah luh a ni bawk. DTO Office hian nikum Decemberthla chhung khan chhiah chi hrang hrang atangin Rs. 8,98,094 an chhunglut a, Passenger phur chi atangin Rs. 75,500 hmuh a ni a, Bungraw phur chi atangin Rs. 70,400, Road Tax atangin Rs. 5,67,264 leh MV Fees atangin Rs. 1,84,930 hmuh a ni bawk
TUIALHTHEI DINHMUN :
MIZOFED : (6:00 AM - 7:00 PM)
Petrol : Tanky Full (Rs. 60.32)
Diesel : Tanky Full (Rs. 49.94)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 5.1.2015 (thawhtanni)
ZU SUPPLY TUA PUH MAN :Ngopa Police Station a thawk mek Police Constable nupui pakhat sapzu supply thina puh Jan. 2, 2015 zan khan man a ni. Champhai District huama awm Ngopa Police Station a thawk mek, Constable No. 40 Zomawia nupui Lawmthangpuii chu Manipur atanga lak luh ni a hriat sapzu Old Monk um 20 a supply nia puhin Ngopa police ten Zirtawpni zan khan an man a. Sapzu zuar chhawngtu Lalhmachhuani (35) d/o K. Lalramnghaki, Ngopa High School Veng man a ni bawk. Lalhmachhuani hian Pu Zomawia nupui hnen atanga sapzu hi a lakchhawn niin police hnenah a sawi a, an pahnih hian Champhai lamah rawn hruai an ni.
SHILLONG CLUB ZAWM DAWN :H. Rammuanawma s/o H. Lalhmunliana, Vengthlang North chu Shillong Club Royal Wahingdoh FC a khel turin Contract a ziak dawn a, contract ziak fel tur hian tukin zing khan Champhai a chhuahsan a, naktuk (6.1.2015) hian a Club thar hi a zawm fel nghal dawn a, tuna a H. Rammuanawma khelh mekna Zion Veng FC pawhin duhsakna an hlan. Hetiang Champhai in mi chhuanawm kan nei hi a ropui e.
TUIALHTHEI DINHMUN :MIZOFED : (6:00 AM - 7:00 PM)
Petrol : DCSO Permit (Rs. 60.32)
Diesel : Tanky Full (Rs. 49.94)
RD PUMP : (6:00 AM - 6:00 PM) Sunday Close
Petrol : Rs. Free Sale (Rs. 73.63)
Diesel : Nil (Rs. 64.97)
champhai tualchhung chanchin